PN namakan Ismail Sabri calon PM?

BANGI, 8 Muharram 1443H, Selasa – Perikatan Nasional (PN) bersetuju menamakan Datuk Ismail Sabri sebagai calon Perdana Menteri baharu yang akan dipersembahkan ketika menghadap Yang di-Pertuan Agong, hari ini.

Sumber PN berkata, ini juga dipersetujui Ahli Parlimen UMNO yang tidak bersama Presiden parti, Datuk Seri Dr Ahmad Zahid Hamidi.

“Sekarang terpulang kepada kem Ahmad Zahid, sama ada bersama kami atau sebaliknya.

“Jelas kini, ada 100 ahli Parlimen menyokong PN. Kita sepakat memberikan peluang parti terbesar dalam PN untuk menjadi Perdana Menteri,” katanya seperti dilapor Berita Harian hari ini.

Katanya, kumpulan Ahmad Zahid yang disertai 15 Ahli Parlimen UMNO pada masa ini menolak mencalonkan Ismail Sabri, sebaliknya menamakan Ahli Parlimen Bagan Datuk itu sebagai calon Perdana Menteri selain Tengku Razaleigh Hamzah.

Katanya lagi, kumpulan Ahmad Zahid mempunyai dua pilihan, sama ada terus dengan niat mencalonkan Presiden UMNO itu atau Tengku Razaleigh atau menerima Ismail Sabri yang disokong ahli Parlimen PN.

“Jika Ahmad Zahid enggan menerima Ismail Sabri dan mahu bersama Pakatan Harapan (bagi membentuk kerajaan baharu), bermakna beliau dan kumpulannya akan mengkhianati UMNO dan melanggar keputusan Perhimpunan Agung UMNO yang tegas dengan pendirian ‘No Anwar, NO DAP,” katanya.


Suspek pukul pengawal peribadi dipercayai tauke judi haram

KLANG, 3 Ramadan 1442H, Khamis – Polis membongkar sindiket pinjaman wang tidak berlesan atau ‘ah long’ serta judi haram semalam, berikutan penahanan empat suspek berhubung insiden pengawal peribadi dipukul kerana berpuasa.

Ketua Polis Selangor, Datuk Arjunaidi Mohamed berkata, kegiatan kumpulan itu dikenal pasti selepas serbuan dan pemeriksaan di sebuah rumah seorang suspek di daerah ini.

Katanya, selepas tangkapan dilakukan, pihaknya menemui sejumlah 12,500 keping wang tunai mata wang Dolar Amerika Syarikat (AS) serta 100 keping jongkong emas dengan berat satu kilogram sekeping.

“Jumlah keseluruhan rampasan itu dianggarkan bernilai RM28.45 juta berdasarkan harga emas semasa,” katanya seperti dilapor media tempatan, hari ini.

Turut dirampas adalah sepucuk pistol dengan 10 biji peluru, lima telefon bimbit serta rotan yang dipercayai digunakan untuk memukul mangsa.

Terdahulu, empat suspek berusia dalam lingkungan 35 hingga 43 tahun dibawa ke Mahkamah Klang untuk polis mendapatkan perintah reman pagi tadi.

Arjunaidi berkata, seorang daripada suspek dikenakan reman selama tujuh hari, manakala tiga lagi direman selama lima hari.

Beliau berkata, semua suspek yang ditahan tidak mempunyai rekod jenayah lampau.

“Bagi kes di Klang Selatan, polis klasifikasikan kes ini mengikut Seksyen 324 Kanun Keseksaan (KK); Seksyen 298 KK dan 307 KK.

“Kita juga menyiasat mengikut Seksyen 4 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA) serta Seksyen 5(2) Akta Pemberi Pinjam Wang (APPW)1951,” katanya.

Beliau berkata, pihaknya juga masih melakukan siasatan secara mendalam mengenai sindiket berkenaan termasuk tempoh kumpulan itu bergiat aktif.

Semalam, tular di media sosial dua pengawal keselamatan mendakwa ditampar, dipukul dan diacukan pistol oleh majikan mereka yang bukan beragama Islam.

Dalam kejadian jam 10 malam itu, kedua-dua mangsa ditampar dan dimarahi apabila memberitahu mereka berpuasa selepas ditanya sama ada mereka berpuasa atau tidak ketika berada di lobi sebuah kondominium di Jalan Pinang, Kuala Lumpur.

Ketua Polis Daerah Dang Wangi, Asisten Komisioner Mohamad Zainal Abdullah, dalam satu kenyataan memaklumkan, kedua-dua mangsa kemudian mengikut suspek yang berusia 43 tahun itu ke rumahnya di Batu Nilam, Klang, sebelum dipukul dengan sebatang rotan dan diacukan pistol.


Suu Kyi hadir ke mahkamah kali pertama sejak rampasan kuasa

YANGON, 12 Syawal 1442H, Isnin – Pemimpin Myanmar yang digulingkan, Aung San Suu Kyi hari ini hadir ke mahkamah buat kali pertama, sejak junta tentera menahannya selepas rampasan kuasa pada 1 Februari lalu.

Salah seorang peguamnya, Min Min Soe berkata, Suu Kyi telah bertemu dengan pasukan pembelaan sebelum perbicaraannya didengar di mahkamah di ibu negara, Naypyitaw.

Pada masa sama, para peguam juga bertemu dengan bekas Presiden U Win Myint, yang turut menghadapi pertuduhan sama.

Sebelum ini, Suu Kyi yang juga Kaunselor Negara telah dituduh dengan beberapa kesalahan jenayah, tetapi beliau hanya dibicarakan di mahkamah melalui video secara langsung selain tidak dibenarkan bertemu dengan mana-mana peguamnya.

Perbicaraan pada Isnin memfokuskan beberapa perkara daripada enam pertuduhan yang dihadapi Suu Kyi.

Antaranya termasuk tuduhan melanggar Undang-Undang Pengurusan Bencana Alam, dengan tidak mematuhi peraturan COVID-19 ketika kempen pilihan raya 2020.

Dalam pertuduhan sama, Suu Kyi didakwa secara haram mengimport walkie-talkie bagi kegunaan pengawalnya, penggunaan radio tanpa izin serta menyebarkan maklumat yang boleh menyebabkan cemas atau rusuhan orang ramai.

Selain itu, tuduhan paling serius yang dihadapi Suu Kyi adalah melanggar Akta Rahsia Rasmi era kolonial, yang membawa hukuman penjara hingga 14 tahun.

Sabit kesalahan juga boleh mengakibatkan beliau terbatal daripada mencalonkan diri dalam pilihan raya, yang dijangka akan diadakan dalam tempoh satu atau dua tahun selepas beliau digulingkan.

Tentera Myanmar melancarkan kudeta 1 Februari lalu, mendakwa berlaku penipuan semasa pilihan raya 8 November 2020 sekali gus menyebabkan negara ini dicengkam ketegangan politik.

Tentera menahan beberapa pegawai dan pemimpin parti pemerintah, termasuk Suu Kyi selain mengisytiharkan darurat selama setahun.

Pegawai tinggi yang ditahan dihadapkan ke mahkamah tentera, ketika demonstrasi terus berleluasa.

Kumpulan penyokong Persatuan Bantuan untuk Tahanan Politik (AAPP) berkata, keganasan terus meningkat sejak rampasan kuasa dan pasukan keselamatan membunuh lebih 760 orang awam setakat awal bulan ini. -Agensi


Iraq nyahsekat aplikasi Telegram

ERBIL, 26 Muharam 1445H, Ahad – Kementerian Telekomunikasi Iraq menarik balik sekatan ke atas aplikasi Telegram yang dikenakan awal minggu ini.

Sekatan itu sebelum ini dilaksanakan susulan kebimbangan keselamatan dan kebocoran data institusi rasmi negara serta rakyat.

Telegram digunakan secara meluas di Iraq untuk pemesejan bahkan sebagai sumber berita dan untuk berkongsi kandungan.

Sesetengah saluran mengandungi sejumlah besar data peribadi termasuk nama, alamat dan hubungan keluarga rakyat Iraq.

Kementerian Telekomunikasi dalam satu kenyataan menjelaskan, keputusan untuk menarik balik sekatan itu dibuat selepas ‘syarikat yang memiliki platform itu bertindak balas kepada keperluan pihak berkuasa keselamatan yang meminta syarikat itu mendedahkan entiti yang membocorkan data rakyat.’

“Syarikat itu juga menyatakan kesediaan penuh untuk berkomunikasi dengan pihak berkuasa yang berkaitan…,” katanya.

Sebagai respons kepada permintaan Reuters untuk mengulas, seorang ahli pasukan akhbar Telegram berkata ‘tindakan menyiarkan data peribadi tanpa persetujuan adalah dilarang oleh syarat perkhidmatan Telegram dan kandungan tersebut secara rutin dialih keluar oleh moderator kami.’

“Kami boleh mengesahkan bahawa moderator kami mengalih keluar beberapa saluran yang berkongsi data peribadi. Bagaimanapun, kami juga boleh mengesahkan bahawa tiada data pengguna peribadi diminta daripada Telegram dan tiada satu pun telah dikongsi,” katanya.

Minggu lalu, Kementerian Telekomunikasi berkata, syarikat itu tidak menjawab permintaan untuk menutup platform yang membocorkan data institusi rasmi negara dan data peribadi rakyat. – Agensi


Permohonan jadi pemerhati PRU15 dibuka bermula hari ini: SPR

KUALA LUMPUR, 14 Rabiulawal 1444H, Selasa – Permohonan sebagai pemerhati bagi Pilihan Raya Umum ke-15 (PRU15) dibuka bermula hari ini dan akan ditutup pada 21 Oktober ini.

Setiausaha Suruhanjaya Pilihan Raya (SPR) Datuk Ikmalrudin Ishak memaklumkan permohonan sebagai pemerhati yang mewakili organisasi adalah tertakluk kepada syarat-syarat yang ditetapkan.

“Pemerhati dibenarkan untuk membuat pemerhatian bagi proses-proses pilihan raya seperti proses penamaan calon, berkempen, mengundi awal, proses mengundi dan pengiraan undi serta penjumlahan undi sehinggalah pengisytiharan keputusan pilihan raya.

“SPR mengingatkan mereka yang berminat untuk menyertai program ini supaya mengemukakan permohonan sebelum tarikh tutup permohonan,” katanya dalam kenyataan, hari ini.

Mereka yang ingin memohon boleh melayari portal SPR di alamat https://www.spr.gov.my/ untuk mendapatkan maklumat lanjut dan memuat turun borang permohonan.

Semalam, Perdana Menteri Datuk Seri Ismail Sabri Yaakob mengumumkan pembubaran Parlimen bagi memberi laluan kepada PRU15.

Dengan pengumuman itu, pilihan raya umum perlu diadakan dalam tempoh 60 hari selepas tarikh pembubaran Parlimen mengikut Perkara 55 (4) Perlembagaan Persekutuan. – Bernama


Malaysia meterai perjanjian peroleh 6.4 juta dos vaksin AstraZeneca

KUALA LUMPUR, 7 Jamadilawal 1442H, Selasa – Perdana Menteri, Tan Sri Muhyiddin Yassin hari ini mengumumkan kerajaan telah menandatangani perjanjian dengan syarikat farmaseutikal AstraZeneca bagi memperoleh 6.4 juta dos vaksin COVID-19, iaitu tambahan 10 peratus lagi kepada bekalan vaksin yang bakal diterima negara.

Beliau berkata, ini bermakna kerajaan kini memperoleh keseluruhan jaminan bekalan sebanyak 40 peratus, termasuk menerusi dua perjanjian yang dimeterai sebelum ini bersama fasiliti COVAX dan Pfizer.

Menerusi perjanjian yang ditandatangani dengan fasiliti COVAX dan Pfizer, Malaysia dijadualkan menerima bekalan yang meliputi 30 peratus rakyat negara ini.

“Kerajaan juga dalam proses rundingan akhir dengan Sinovac, CanSino dan Gamaleya bagi mendapatkan tambahan jaminan bekalan vaksin melebihi 80 peratus jumlah populasi negara atau 26.5 juta,” katanya menerusi rakaman video berhubung perkembangan terkini isu itu yang disiarkan oleh Radio Televisyen Malaysia (RTM).

Kerajaan sebelum ini menyasarkan untuk memastikan liputan vaksin kepada 70 peratus rakyat.

Perdana menteri berkata, melalui kesemua rundingan dan perjanjian yang telah dan akan dimeterai setakat ini, kerajaan akan membelanjakan keseluruhan US$504.4 juta (RM2.05 bilion).

Mengulas lanjut, Muhyiddin berkata, perjanjian dengan Sinovac, CanSino serta Gamaleya juga akan memberi nilai tambah kepada sektor sains dan teknologi tempatan yang bakal memberi pulangan kepada rakyat serta pembangunan negara.

“Ini termasuklah melakukan proses pembotolan vaksin dalam negara, penyelidikan dan pembangunan, serta perkongsian pengetahuan dan pemindahan teknologi,” katanya.

Menurut Muhyiddin kerajaan akan terus mengadakan rundingan dengan syarikat-syarikat farmaseutikal lain bagi memastikan negara mempunyai jaminan akses bekalan vaksin mencukupi.

“Vaksin yang diperoleh ini akan dipastikan selamat dan berkesan,” tegas beliau.

Perdana menteri berkata kerajaan sedar usaha mencegah pandemik COVID-19 daripada terus menular adalah penting bagi memastikan keadaan ekonomi rakyat dan negara dapat dibaik pulih pada kadar segera. – Bernama


Kerajaan mahu usul semula tahanan 28 hari SOSMA: Hamzah

BANGI, 22 Syaaban 1443H, Jumaat – Kerajaan akan mengusulkan semula ke Dewan Rakyat untuk melanjutkan tempoh pelaksanaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA).

Menteri Dalam Negeri, Datuk Seri Hamzah Zainuddin berkata, pihaknya akan menggunakan segala perundangan sedia ada untuk memastikan SOSMA akan terus berkuat kuasa selepas ini.

“Peruntukkan undang-undang ini telah diwujudkan bagi menggantikan Akta Keselamatan Dalam Negeri 1960 (ISA) apabila kita hapuskan ISA, ada beberapa peristiwa terlepas daripada tindakan undang-undang termasuk berlaku jenayah terancang.

“Sebab itu, kita fikir instrumen yang terbaik agar SOSMA dapat diteruskan,” katanya seperti dipetik akhbar tempatan, hari ini.

Kata Hamzah, seksyen membabitkan tahanan 28 hari tidak boleh lagi digunakan selepas Julai ini.

“Jadi kalau kita mahu tangkap penjenayah yang melibatkan sindiket yang besar dan ramai kita perlu gunakan Kanun Prosedur Jenayah kemudian bawa mereka ke majistret, apa akan jadi?” persoalnya.

Malah beliau menegaskan tidak mustahil dalam tempoh berkenaan penjenayah boleh menghapuskan segala barang bukti yang ada.

“Itu sebabnya, 28 hari itu amat penting untuk siasatan dapat dijalankan satu persatu dan seterusnya ada rangkaian bukti yang diperlukan dapat diperolehi,” jelasnya.

Dalam pada itu, Hamzah melahirkan rasa terkilan kerana ada juga pihak sebelah kerajaan tidak menyokong undian berkenaan.

“Pembangkang itu satu bab, mereka main politik semata-mata.

“Saya minta rakyat sedar bahawa jangan la fikirkan politik. Hikmahnya, Allah nak tunjuk pada kita semua ada kumpulan yang tuntut sayang pada negara rupanya sebaliknya pula,” katanya.


Pentas Nazim cungkil bakat lebih 400 orang kanak-kanak

BANGI, 4 Zulhijjah 1442H, Rabu – Majlis Penutup Pentas Nazim yang berlangsung secara atas talian, kelmarin meriah dengan kehadiran ahli Kelab Anak-Anak Hebat (Nazim) seluruh Malaysia di laman sosial facebook – Keluarga.

Pentas Nazim merupakan platform mencungkil bakat anak-anak berumur tujuh hingga 12 tahun yang merangkumi pertandingan pidato, bercerita, hafazan al-Quran, azan, kolaj alam, reka cipta, nyanyian solo, khat dan hidangan minum petang.

Pertandingan yang bermula pada bulan April di peringkat cawangan dan berakhir di peringkat Nasional pada 26 Jun sehingga 3 Julai yang lalu itu, disertai oleh 400 orang kanak-kanak dari seluruh Malaysia termasuk Sabah dan Sarawak.

Menurut Pengarah Pentas Nazim, Hidayah Jasmi, antara objektif pertandingan ini diadakan ialah untuk mencungkil bakat, kreativiti dan melatih keyakinan dalam diri anak-anak ahli kelab Nazim seluruh malaysia.

Katanya, dengan suasana pandemik yang berlaku sekarang, pertandingan ini amat membantu ibu bapa untuk memberi nilai tambah dan menggarap potensi kepada anak-anak mereka.

Sementara itu, Pengerusi Biro Keluarga dan Masyarakat (BKM) Ikatan Muslimin Malaysia (ISMA), Hajah Asma Ahmad dalam ucaptamanya berharap, program ini akan terus dilaksanakan pada masa-masa akan datang.

“Melalui program ini, kita melihat anak-anak berdisiplin tinggi, cemerlang, kreatif, bersahsiah, tabah serta berani menerima kekalahan.

“Inilah anak-anak yang akan menjadi pewaris bangsa dan negara pada masa akan datang,” katanya.

Kemeriahan Majlis Penutup Pentas Nazim berakhir dengan pengumuman juara keseluruhan yang digondol oleh Zon Tengah 2 iaitu meliputi Nazim cawangan Kuala Lumpur, Damansara, Shah Alam, Klang, Kota Raja dan Subang Jaya.


Pengguna 11 lebuh raya boleh bayar tol guna kad debit, kredit

BANGI, 13 Rabiulawal 1445H, Jumaat – Bermula hari ini, pengguna kenderaan persendirian (kelas 1) boleh membuat bayaran tol secara Sistem Pembayaran Terbuka (SPT) di 11 lebuh raya terpilih.

Ujian rintis itu membabitkan Lebuhraya Sungai Besi (BESRAYA); Lebuhraya Baru Pantai (NPE); Lebuhraya Bertingkat Ampang-Kuala Lumpur (AKLEH); Lebuhraya Koridor Guthrie (GCE); Lebuhraya Damansara-Puchong (LDP) dan Lebuhraya Sistem Penyuraian Trafik Kuala Lumpur Barat (SPRINT).

Ia turut meliputi Lebuhraya Shah Alam (KESAS); Sistem Pengurusan Air Banjir dan Terowong (SMART); Lebuhraya Kuala Lumpur-Putrajaya (MEX); Lebuhraya Duta-Ulu Kelang (DUKE) dan Lebuhraya Kulim-Butterworth (BKE).

Kementerian Kerja Raya (KKR) dalam kenyataan memaklumkan, sistem SPT telah dilancarkan secara rasmi oleh Menterinya, Datuk Seri Alexander Nanta Linggi di Plaza Tol Loke Yew, Lebuhraya BESRAYA hari ini.

“SPT merupakan inisiatif KKR, Lembaga Lebuhraya Malaysia (LLM) dan syarikat-syarikat konsesi lebuh raya ke arah memberi kemudahan kepada pengguna membuat bayaran tol menggunakan kad debit, kad kredit dan kad prabayar yang mempunyai logo MyDebit, Visa atau Mastercard.

“Ini sekali gus memberi alternatif baharu kepada kaedah pembayaran tol sedia ada menggunakan kad Touch ‘n Go, Smart Tag dan RFID.

“Lorong SPT telah dibuka kepada pengguna semasa Ujian Rintis Awam secara berperingkat di lebuh raya-lebuh raya terpilih mulai 3 Ogos 2023 bagi menguji kefungsian dan keberkesanan sistem,” katanya dalam kenyataan, hari ini.

Sehubungan itu, KKR dan LLM menasihatkan pengguna lebuh raya supaya mengaktifkan ‘contactless payment’ bagi kad debit, kad kredit atau kad prabayar yang akan digunakan.

Katanya, pengguna perlu memilih lorong betul yang mempunyai logo MyDebit, Visa atau Mastercard pada papan tanda lorong.

“Pengguna dikehendaki memastikan kad yang digunakan adalah sah dan baki kad debit atau kad kredit mencukupi sebelum digunakan untuk pembayaran tol.

“Sekiranya transaksi menggunakan kad bank gagal, pengguna hendaklah menggunakan kad bank lain atau kad Touch ‘n Go yang mempunyai baki mencukupi.

“Dan menyentuh kad pada bahagian yang ditetapkan di terminal SPT yang diletakkan bersebelahan terminal Touch ‘n Go bagi memastikan kelancaran pembayaran tol secara SPT,” katanya.

Dalam kenyataan sama, KKR turut memaklumkan pelaksanaan SPT di Jambatan Pulau Pinang dijangka akan bermula pada penghujung tahun ini bagi membolehkan penelitian dan perincian dibuat oleh syarikat konsesi demi kemudahan pengguna lebuh raya.

Menurut kementerian, pengurusan PLUS Malaysia Berhad telah diminta untuk menyegerakan pelaksanaan SPT ini supaya pengguna di Jambatan Pulau Pinang dapat menggunakannya pada hujung tahun ini.

“Kerajaan juga berharap agar SPT yang dilancarkan ini dapat memberi kemudahan kepada pengguna lebuh raya dengan menyediakan pelbagai alternatif baharu pembayaran tol, di samping membantu melancarkan transaksi pembayaran tol sedia ada,” katanya.


6 wanita termasuk seorang lelaki ditahan terlibat pelacuran

IPOH, 18 Zulhijjah 1442H, Rabu – Jabatan Imigresen Perak menahan enam wanita warga asing dan seorang lelaki tempatan yang dipercayai terlibat dalam kegiatan pelacuran di sebuah hotel di Jalan Raja Ekram di sini.

Pengarah Imigresen Perak, Hapdzan Husaini berkata, wanita berusia antara 25 dan 31 tahun itu berasal dari Laos, Thailand, China dan Vietnam sementara lelaki berusia 34 tahun itu dipercayai sebagai ‘bapa ayam’ mereka.

“Ketika kami sampai, beberapa bilik didapati berkunci. Kami terpaksa memecah beberapa pintu kerana wanita asing itu enggan bekerjasama.

“Di setiap bilik, kami menjumpai kondom yang dipercayai digunakan semasa melakukan aktiviti seksual mereka.

“Mereka dipercayai mengenakan bayaran antara RM250 hingga RM300 selama 45 minit,” katanya dalam satu kenyataan, hari ini.

Hapdzan mengatakan bahawa serbuan itu adalah sebahagian daripada operasi dua hari yang dilancarkan di sini bermula hari Selasa (27 Julai).

Katanya, 10 pekerja asing lain dari Indonesia, Bangladesh dan Vietnam, juga ditangkap di pelbagai lokasi, termasuk sembilan rumah, kedai runcit dan sekatan jalan raya.

“Kami memeriksa sejumlah 65 orang. Mereka yang ditangkap berusia antara 25 dan 40 tahun.

“Mereka yang ditangkap akan disiasat di bawah Akta Imigresen kerana tidak memiliki dokumen perjalanan yang sah, tinggal melebihi tempoh, menyimpan warga asing yang tidak sah dan bekerja secara haram dengan pas lawatan sosial,” katanya.


Penduduk Palestin dihalau, walhal sudah menetap selama 60 tahun

BAITULMAQDIS, 1 Jamadilawal 1442H – Bagi Nabil al-Kurd, dipaksa keluar dari rumah yang diduduki di sini sejak 1950 an akan menjadi nasib yang lebih buruk daripada kematian.

Lelaki berusia 76 tahun itu dan isteri serta anak-anaknya adalah di antara puluhan rakyat Palestin di bawah ancaman pengusiran dari dua daerah di bandar yang dipertikaikan, setelah mahkamah Israel memutuskan harta mereka dibina di atas tanah milik peneroka Yahudi.

Tuntutan hak milik terhadapnya dan yang lain di Sheikh Jarrah dan kawasan kejiranan kedua, Batan al-Hawa, adalah titik fokus rancangan pembangunan peneroka di Baitulmaqdis Timur, yang ditawan oleh Israel dalam perang pada 1967.

Kurd diperintahkan untuk diusir pada Oktober lepas, dalam tempoh 30 hari.

Dia mengemukakan rayuan di mahkamah daerah Baitulmaqdis, meskipun Hagit Ofran – koordinator projek untuk kumpulan antipenempatan Israel, Peace Now berkata, dia memiliki peluang tipis untuk membatalkan keputusan itu.

Mahkamah yang sama tahun ini telah mendukung beberapa tuntutan peneroka, berdasarkan dokumen abad ke-19 dan awal abad ke-20, yang mendapat kecaman dari Kesatuan Eropah (EU), yang wakilnya di Baitulmaqdis mengatakan 77 warga Palestin berisiko dipindahkan secara paksa.

Status Baitulmaqdis – sebuah kota suci bagi orang muslim, Yahudi dan Kristian – berada di tengah-tengah konflik Israel-Palestin.

Warga Palestin mahu Baitulmaqdis Timur sebagai ibu negara, dan kebanyakan negara menganggap penempatan yang dibina Israel sebagai haram.

Israel mempertikaikan hal ini dengan memetik susur galur dan sejarah ke wilayah itu, serta keperluan keselamatan dan hujah undang-undang.

“Sebilangan besar rakyat Palestin yang menghadapi pengusiran adalah pelarian seperti Kurd atau keturunan mereka, yang datang ke kawasan itu lebih dari setengah abad yang lalu.

“Peneroka dalam kes Kurd membeli tanah itu dari dua persatuan Yahudi yang mendakwa telah membelinya pada akhir abad ke-19,” kata Peace Now.

Peguam yang mewakili peneroka yang mendakwa harta Kurd enggan bercakap dengan Reuters.

Peace Now berkata, sekitar 14 keluarga telah diusir dari Batan al-Hawa sejak 2015 dan 16 dari Sheikh Jarrah sejak akhir 1990 an dalam kes seperti itu.

Pengusiran kebiasaannya ditangguhkan sementara rayuan didengar, dan beberapa penduduk telah mengemukakan rayuan kes mereka ke Mahkamah Agung Israel, tetapi keluarga Kurd tidak mengambil peluang.

“Keluarga saya telah menyiapkan barang-barang penting yang kami perlukan. Kami bersedia saat mereka tiba.

“… Kami memiliki kamera di rumah, empat kamera menunjukkan jalan dan ayah tetap berjaga pukul 2 hingga 3 pagi hanya untuk memerhatikan jika mereka datang mengusir kami,” kata anak perempuan Kurd, Muna. – Agensi


KKM tidak pernah memperakukan produk ganti ubat rawat Diabetis

BANGI, 5 Syawal 1443H, Jumaat – Kementerian Kesihatan (KKM) tidak pernah memperakukan mana-mana produk atau makanan yang boleh menggantikan ubatan termasuk insulin untuk merawat diabetes dan mengawal gula dalam darah.

Perkara itu dimaklumkan KKM dalam kenyataan menerusi laman Facebook hari ini bagi menjelaskan tindakan laman Facebook Ainalienshop-TW yang cuba mengelirukan orang ramai dengan menggunakan gambar yang telah diubah suai, memaparkan Menteri Kesihatan Khairy Jamaluddin berserta kapsyen ‘blood sugar returns to normal’ (paras gula dalam darah kembali normal).

“KKM menyeru agar masyarakat tidak mudah terpedaya dan terpengaruh dengan kenyataan yang tidak diketahui kesahihannya.

“Kementerian juga sekali lagi ingin menegaskan kepada para pengusaha atau pemilik produk untuk lebih bertanggungjawab dan tidak mengambil kesempatan serta mengelirukan orang ramai,” menurut hantaran itu.

Sementara itu, Ketua Pengarah Kesihatan Tan Sri Dr Noor Hisham Abdullah menerusi Twitter beliau malam ini berkata, perkara itu adalah satu lagi berita palsu disebarkan individu tidak bertanggungjawab untuk kepentingan perniagaan. – Bernama


Waspada! Masih wujud risiko gelombang banjir berulang

Oleh Zuhayati Yazid

BANGI, 15 Jamadilawal 1443H, Isnin – Mangsa banjir di beberapa buah negeri di Semenanjung Malaysia dinasihatkan untuk sentiasa berhati-hati dan mengambil sikap waspada.

Mereka juga diingatkan agar sentiasa mengambil tahu dengan amaran semasa yang dikeluarkan oleh pihak berkuasa, hal ini kerana masih wujud risiko untuk gelombang banjir berulang.

Pengerusi Jabatan Sains Bumi dan Alam Sekitar, Fakulti Sains dan Teknologi Universiti Kebangsaan Malaysia (UKM), Prof Dr Fredolin Tangang berkata, kejadian banjir dan hujan lebat berkemungkinan berlaku lagi berikutan negara masih berada dalam musim tengkujuh biarpun cuaca kelihatan baik.

“Angin monsun timur laut yang kencang dan luruan sejuk mungkin boleh berlaku selagi kita masih berada dalam musim monsun timur laut dan risiko banjir masih tinggi dan boleh berlaku negeri-negeri di pantai timur Semenanjung Malaysia.

“Kejadian banjir yang berlaku di negara ini disebabkan oleh lekukan tropika yang dikenali sebagai sistem Lekukan Tropika 29W, yang bergerak dari Laut China Selatan dan menyebabkan banjir di beberapa negeri di Pantai Timur.

“Sistem lekukan ini yang sepatutnya berakhir di Semenanjung Malaysia mengukuh semula apabila sampai di Selat Melaka dan berlegar di kawasan tersebut sejak dari petang Jumaat dan ini menyebabkan hujan lebat berpanjangan sehingga pagi ahad di negeri Selangor, Negeri Sembilan dan Kuala Lumpur,” katanya kepada Ismaweb.net, hari ini.

Prof Fredolin menambah, pengukuhan itu berkemungkinan disebabkan ia berada di atas air laut di Selat Melaka dan juga angin timur laut yang kencang akibat dari Taufan Rai yang pada ketika itu berada di tengah Laut China Selatan dan menuju ke perairan Vietnam. Tiupan angin kencang mengukuhkan daya putaran kepada lekukan ini.

“Menariknya juga sistem lekukan ini tidak bergerak terus ke barat menuju Sumatra dan Lautan Hindi tetapi berlegar di atas Selat Melaka.

“Ini menyebabkan hujan lebat yang berpanjangan dan banjir di Selangor, Negeri Sembilan dan Kuala Lumpur,” katanya.

Dalam masa sama, beliau berkata,  sistem tiupan angin di Lautan Hindi dan bahagian barat Sumatra pada ketika itu berkemungkinan menghadang pegerakan sistem lekukan ini, sekiranya ia terus bergerak, impaknya mungkin tidak seteruk seperti yang dialami.

Beliau menegaskan lekukan tropika seperti ini ternyata boleh menyebabkan penurunan hujan yang ekstrim dan banjir dan berupaya untuk bergerak merentasi Semenanjung Malaysia dan menyebabkan banjir di negeri-negeri di Pantai Barat di Semenajung Malaysia.

“Sebenarnya sistem sistem lekukan tropika yang muncul di Luat China Selatan dan berjaya merentasi Semenanjung Malaysia pernah berlaku sebelum ini seperti yang pernah berlaku di Johor dan juga Pulau Pinang.

“Jadi di masa hadapan, kita mesti memantu sistem begini dan memastikan samada ia berkemungkinan mengukuh semula atau tidak apa bila merentasi Semanjung Malaysia,” katanya.


Kerajaan henti eksport 3.6 juta ayam mulai 1 Jun

BANGI, 22 Syawal 1443H, Isnin – Kerajaan menghentikan eksport ayam sebanyak 3.6 juta ekor sebulan bermula 1 Jun sehingga harga dan pengeluaran bekalan makanan itu kembali stabil.

Perkara itu antara beberapa ketetapan yang dibuat dalam mesyuarat Kabinet hari ini, sebagai langkah jangka pendek terhadap isu bekalan serta harga ayam di Malaysia.

Perdana Menteri, Datuk Seri Ismail Sabri Yaakob berkata, Kabinet turut bersetuju mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) serta agensinya.

Beliau berkata, pihaknya turut memansuhkan Approved Permit (AP) ayam termasuk ayam bulat dan keratan ayam bertujuan meningkatkan peluang penglibatan pengimport untuk menyediakan lebih banyak sumber bekalan.

“Mempermudahkan proses tuntutan subsidi oleh pengeluar ayam.

“Menambah dan mengiktiraf loji sembelihan di luar negara bagi meningkatkan pengeluaran bekalan ayam,” katanya dalam kenyataan, hari ini.

Ismail Sabri berkata, mesyuarat Kabinet turut menerima beberapa pandangan daripada Ahli Jemaah Menteri berkaitan penanaman jagung dan hampas isirung kelapas sawit (PKC) untuk menjadi alternatif kepada makanan ayam.

Katanya, mesyuarat juga bersetuju meminta kerjasama kerajaan negeri, agensi kerajaan dan Syarikat Berkaitan Kerajaan (GLC) untuk menyediakan tanah Lesen Kependudukan Sementara (TOL) bagi jangka masa panjang.

“MAFI dan KPDNHEP telah diminta membentangkan pelan-pelan tersebut dalam masa terdekat bagi projek penanaman jagung, PKC dan sebagainya.

“Kerajaan turut menggalakkan GLC, agensi kerajaan, Pertubuhan Peladang dan Koperasi untuk terlibat dalam penternakan ayam. Kerajaan akan mengkaji dari segi bantuan kepada mereka yang terlibat,” katanya.

Katanya, perkara itu sebahagian pelan Jangka Sederhana dan Jangka Panjang yang akan dirangka oleh MAFI serta KPDNHEP.


Cetus Islamophobia, Presiden Perancis terus dikecam

DOHA, 10 Rabiulawal 1442H, Selasa – Ucapan Presiden Perancis, Emmanuel Macron mencetuskan kemarahan dunia Arab kerana cubaan menghina dan memperlekehkah Islam.

Terdahulu Macron memaklumkan rancangan mempertahankan nilai sekular bagi menentang kumpulan Islam – dan menuduh agama Islam berada dalam krisis di seluruh dunia.

Dakwanya, Perancis mahu ‘membebaskan’ Islam di negara itu daripada pengaruh asing – sekolah dan persatuan yang bertujuan untuk komuniti agama akan dipantau dengan teliti.

Kenyataan Macron itu reaksi terhadap tragedi mendiang Samuel Paty yang dipenggal kepala kerana menunjukkan kartun menggambarkan Nabi Muhammad ﷺ.

Kementerian Luar Qatar mengulangi penolakan sepenuhnya terhadap segala bentuk ucapan kebencian tidak kira apa jua kepercayaan, bangsa mahupun agama.

“Ucapan populis yang membimbangkan ini telah menyaksikan titik perubahan bahaya yang menyasarkan hampir dua bilion umat Islam di seluruh dunia,” kata kementerian itu.

Kementerian itu turut memberi amaran bahawa kenyataan yang sengaja menyinggung umat Islam itu mengakibatkan peningkatan gelombang permusuhan masyarakat global.

Negara Teluk menyeru masyarakat antarabangsa untuk bersama-sama menolak kebencian dan hasutan, menyokong nilai-nilai toleransi serta berusaha mewujudkan prinsip-prinsip keamanan antarabangsa.

Di Gaza, mahasiswa muslim berkumpul di hadapan Pusat Kebudayaan Perancis atas desakan Kesatuan Ulama Palestin bagi memprotes amalan anti-Islam serta kenyataan dikeluarkan Perancis.

Para cendekiawan turut menggesa supaya memboikot produk Perancis sebagai tindak balas terhadap kenyataan kontroversi Macron selain keputusannya bahawa karikatur Nabi Muhammad akan terus diterbitkan di Perancis.

Baru-baru ini, Perancis menyiarkan paparan gambar menghina Nabi Muhammad ﷺ di lobi dan di hadapan beberapa bangunan di negara itu.

Umat Islam di Perancis menyifatkan tindakan Macron sebagai Islamophobia dan cubaan menindas agama Islam. -Agensi


Perlis tiada hasrat gantung tugas guru KAFA enggan divaksin

BANGI, 28 Syaaban 1443H, Khamis – Jabatan Agama Islam Perlis (JAIPs) tidak berhasrat mengikut langkah Selangor menggantung tugas guru Kelas Agama dan Fardu Ain (KAFA) yang enggan mengambil suntikan vaksin COVID-19.

Sebaliknya, JAIPs akan terus memujuk kumpulan guru berkenaan untuk menerima vaksinasi itu, kata Pengerusi Jawatankuasa Hal Ehwal Agama Islam, Kebajikan dan Bantuan Bencana serta Hubungan dan Kerjasama Sempadan negeri, Ruzaini Rais.

Beliau berkata, sehingga kini terdapat lapan guru KAFA di negeri itu yang masih tidak mengambil vaksin COVID-19.

“Namun kita tidak bercadang untuk menggantung tugas mereka. Namun, sebaliknya meneruskan kaedah memujuk dan menasihati kelompok terbabit bagi memastikan guru KAFA di Perlis lengkap vaksinasi.

“Kesemua lapan orang guru tersebut mempunyai alasan tersendiri disebabkan masalah kesihatan seperti komplikasi bersalin dan sebagainya,” katanya seperti dipetik akhbar tempatan, hari ini.

Sebelum ini, 57 guru KAFA di Selangor yang enggan mengambil suntikan vaksin COVID-19 akan dikenakan tindakan gantung tugas selama dua bulan bermula bulan ini.

Pengarah Jabatan Agama Islam Selangor (JAIS), Datuk Mohd Shahzihan Ahmad berkata, semua guru berkenaan diberi masa untuk mendapatkan vaksin COVID-19 dalam tempoh penggantungan itu.

Malah, tindakan itu dibuat berpandu ketetapan dikeluarkan pihaknya berdasarkan titah Sultan Selangor, Sultan Sharafuddin Idris Shah yang mengingatkan perkara sama kepada pegawai masjid dan jurunikah yang enggan divaksin.


Besarkan makna tauhid

KATA-kata Ibnu Qayyim RHM:

“Ketahuilah cahaya La Ilaha Illlallah akan menghapuskan kotoran dosa dan kesannya berkadaran dengan kekuatan cahaya itu atau lemahnya ia. Martabat dan darjat cahaya itu hanya Allah sahaja yang tahu.

Ada kalangan manusia yang cahaya ‘tauhidnya’ itu seperti matahari, ada seperti bulan, ada pula seperti bintang, hinggalah ada yang hanya menjadi seperti lampu malap.

Pada hari kiamat nanti akan terzahirlah cahaya-cahaya itu berkadaran dengan apa yang dilakukannya di dunia.

“Sekiranya kuatnya cahaya itu, dia akan menghapuskan ‘syahwat’ dan ‘syubhat’ yang dilalui itu berkadaran dengan kekuatannya, hinggalah ia boleh sampai kepada suatu tahap yang akan menghapuskan apa sahaja dosa dan syubhat yang melaluinya. Inilah perihal seorang yang benar dalam tauhidnya” – Madarij As-Salikin (1/338)

Maka besarkan makna tauhid itu dalam diri dan jiwa, segala yang menghalangmu dalam jalan menuju-Nya akan sirna, samada ia menghapus dosa yang menutup pintu-pintu hati, atau menyinar kegelapan jiwa di dalam kesesatan syubhat.

Keyakinan yang tinggi, akan menunjuk jalan menuju Tuhan. Kejelasan jalan itu, bergantung kepada tingginya nilai keyakinan. Keyakinan yang hidup itu yang akan menghidupkan.

“Maka sembahlah Tuhanmu hingga datang kepadamu ‘keyakinan’” – Surah Al-Hijr

Ustaz Syamil Esa


Selangor, KL kekal Fasa 1 PPN: TPM

KUALA LUMPUR, 7 Zulhijjah 1442H, Sabtu – Selangor dan Kuala Lumpur kekal dalam Fasa Satu Pelan Pemulihan Negara (PPN) walaupun kerajaan telah mengumumkan penamatan Perintah Kawalan Pergerakan Diperketatkan (PKPD) di mukim dan lokaliti di dua negeri terbabit semalam.

Timbalan Perdana Menteri Datuk Seri Ismail Sabri Yaakob berkata walaupun nilai ambang vaksinasi 10 peratus populasi dewasa sudah dicapai namun kes COVID-19 masih tinggi dan tahap penggunaan katil di unit rawatan rapi (ICU) masih kritikal.

“Nilai ambang tiga indikator utama di Selangor dan Kuala Lumpur perlu dicapai sebelum beralih ke Fasa Dua,” menurutnya dalam kenyataan berhubung perkembangan PPN dan PKPD hari ini.

PKPD di 34 mukim di Selangor dan sembilan lokaliti di Kuala Lumpur, yang bermula 3 Julai lepas, ditamatkan semalam setelah kerajaan meneliti pembentangan situasi semasa oleh Kementerian Kesihatan (KKM).

Ismail Sabri, yang juga Menteri Pertahanan, berkata selepas ini PKPD akan dikenakan ke atas lokaliti yang merekodkan trend peningkatan kes COVID-19 mendadak. – Bernama


Sidang Dewan Rakyat kecoh, MP PH didakwa provok Speaker

BANGI, 16 Rabiulawal 1442H, Isnin – Sidang Dewan Rakyat pagi tadi kecoh apabila beberapa Ahli Parlimen pembangkang melakukan provokasi termasuk kepada Speaker, Datuk Azhar Azizan Harun.

Ketegangan berlaku apabila  Mohamed Hanipa Maidin (PH-Sepang) mencelah meminta Azhar tidak menjawab bagi pihak menteri ketika disoal di dalam dewan.

“Speaker jangan jawab soalan bagi pihak menteri boleh tak?,” soalnya.

Azhar menegaskan, beliau menjawab kenyataan itu kerana sedang mempengerusikan mesyuarat yang berlangsung.

Jawapan itu bagaimanapun terus menimbulkan rasa kurang senang kepada Hanipa.

“Come on-lah speaker we are tired with your atitude (Sudahlah, speaker, kami dah penat dengan sikap kamu),” katanya seperti dilapor media tempatan.

Selain itu, Azhar turut mempersoalkan tindakan wakil rakyat PH dari Padang Serai, M Karupaiya yang bercakap secara bersahaja mengenai pertukaran kerajaan.

“Apa cakap macam tu, apa kena mengena dengan…kita ada usul 12(1) yang sepatutnya saya kemukakan masalah tanpa perbahasan,” katanya.

Difahamkan, kenyataan dikeluarkan Karupaiya itu selepas Azhar memberitahu isu yang dibangkitkan sebelum itu sedang diperhalusi pihak kerajaan.


Penangguhan mesyuarat Muafakat Nasional bagi redakan ‘suhu politik’

ALOR SETAR,  3 Rabiulawal 1442H, Selasa – Keputusan menangguhkan mesyuarat Muafakat Nasional semalam bertujuan meredakan “suhu politik” negara bagi memastikan fokus semua pihak kembali kepada usaha mendepani COVID-19, kata Setiausaha Agung PAS Datuk Takiyuddin Hassan.

Beliau juga meminta pihak pembangkang memberi kerjasama dengan menangguhkan percaturan politik masing-masing bagi memberi ruang kepada kerajaan semasa meneruskan usaha menangani penularan pandemik itu.

“Mesyuarat (Muafakat Nasional) semalam semua tangguh sebab ikut prosedur operasi standard (SOP), mesyuarat PAS dan UMNO pun tangguh dan saya difahamkan mesyuarat Majlis Tertinggi UMNO pun tangguh… kita nak redakan suhu politik, elok semua tumpu kepada COVID-19.

“Dalam masa sama politik kena stabil termasuk di pihak pembangkang, kerajaan hari ini perlu diberi peluang untuk meneruskan usaha baik dalam tangani COVID-19,” katanya.

Takiyuddin yang juga Menteri di Jabatan Perdana Menteri (Parlimen dan Undang-Undang) berkata demikian kepada pemberita selepas mengadakan perjumpaan dengan ketua-ketua jabatan persekutuan di Kompleks Pentadbiran Kerajaan Persekutuan di Anak Bukit dekat sini, hari ini.

Mengulas lanjut, Takiyuddin berkata, pandemik COVID-19 mengatasi isu-isu lain kerana jangkitan itu bukan sekadar berkaitan kesihatan tetapi melibatkan keseluruhan aspek kehidupan manusia.

“Tidak ada sebab untuk mana-mana pihak menggugat atau mengganggu kerja kerajaan hari ini, sama ada di luar atau dalam Parlimen, jadi saya ingat isu politik perlu diredakan atau ditangguh dan tidak perlu timbulkan perkara yang tidak perlu,” katanya.

Mengulas mengenai usul menangguhkan sementara urusan kerajaan di Dewan Rakyat yang dikemukakan oleh Ahli Parlimen Simpang Renggam Dr Maszlee Malik, beliau berkata, usul itu bersifat umum, justeru tidak boleh diutamakan oleh sidang Dewan Rakyat.

“Dalam undang-undang ada dua perkara iaitu general provision (peruntukan umum) dan specific provision (peruntukan khusus). Peruntukan umum tidak boleh mengatasi peruntukan khusus yang antaranya memperuntukkan bahawa urusan kerajaan perlu diutamakan,” katanya.

Maszlee dilaporkan berkata telah mengemukakan usul agar persidangan Dewan Rakyat akan datang menangguhkan terlebih dahulu urusan kerajaan bagi memberi laluan kepada usul undi tidak percaya terhadap Perdana Menteri Tan Sri Muhyiddin Yassin dibincangkan dan diputuskan.

Menurut bekas Menteri Pendidikan itu menerusi status bebenang akaun Twitternya, usul tersebut penting bagi memastikan keabsahan sokongan terhadap Tan Sri Muhyiddin Yassin, sekali gus menentukan kestabilan politik negara.

Mesyuarat Ketiga Penggal Keempat Parlimen ke-14 dijadual berlangsung dari 2 November hingga 15 Disember ini. -Bernama


Belajarlah daripada Indonesia wahai pemimpin negaraku…

SAYA cukup teruja apabila kerajaan Indonesia membuat keputusan menamakan ibu negaranya yang baharu menggantikan Jakarta, dengan nama yang begitu klasik, penuh jati diri dan berindentiti, Nusantara, itulah namanya.

Nama Nusantara menjadi pilihan Presiden Joko Widodo (Jokowi) yang kemudian disetujui Dewan Perwakilan Rakyat (DPR) untuk diabadikan, sebagai ibu kota, menggantikan Jakarta.

Menteri PPN/Kepala Bappenas menjelaskan bahawa sebelum menyampaikan usulan nama-nama IKN ke Presiden, pihaknya sudah terlebih dahulu merujuk dan berbincang dengan pakar bahasa dan sejarah, agar nama Nusantara dapat menggambarkan Indonesia yang sebenar.

Lihat, mereka berbincang dengan ahli dalam bidang, pakar bahasa dan sejarah, sebelum membuat keputusan. Hebatkan orang Indonesia. Saya tabik mereka. Budaya merujuk pakar mesti dihidupkan jika mahu maju.

Adakah kita sebegitu sifatnya dalam memberikan nama kepada nama bandar baharu dan taman-taman?

Pernahkah kita bertanya kepada pakar bahasa seperti Dewan Bahasa dan Pustaka, serta pakar sejarah, seperti Persatuan Sejarah Malaysia? Tidak pernah bukan?

Belajarlah daripada Indonesia saudaraku.

Jika tidak, negara ini akan hilang jati diri dan identiti, menjadi caca marba. Tidak mustahil, sudah pun berlaku, menjadi lebih barat daripada daripada barat, atau terlebih Cina.

Cukuplah replika di Suria KLCC yang telah mengundang pelbagai kontroversi, sehingga Suria KLCC terpaksa mengubahnya kembali.

Menurut Menteri PPN itu lagi, nama Nusantara dipilih berasaskan kepada konseptual wilayah geografi sebuah negara yang mana wilayahnya terdiri daripada pulau-pulau yang disatukan oleh lautan.

Nusantara dipilih kerana terkandung di dalamnya sebuah pengakuan kemajmukan geografi yang berasaskan kemajmukan budaya dan etniks yang selama ini dianut oleh Indonesia.

Nusantara itu sebuah konsep kesatuan yang bersedia mengakomodasi kemajmukan itu dan ibu kita Indonesia dengan nama itu mengungkapkan realiti keindonesiaan bersama.

Antara nama-nama yang dicadangkan daripada lebih 80 nama yang disampaikan ke Presiden adalah Nusantara Jaya, Negara Jaya, Nusa Karya, Nusa Jaya, Pertiwi Pura, Warnapura, Cakrawala Pura, Kertanegara.

Nama-nama walaupun cadangan, penuh dengan nilai jati diri dan identiti. Agak-agaknya, kalau kita diminta mencadangkan nama-nama tersebut, sudah tentu nama-nama seperti sky, height, city, country, dan nama-nama orang putih lain yang pasti akan keluar.

Cuba baca nama-nama taman dan bangunan sekitar ibu kota, semuanya menjengkelkan. Kita sebenarnya sudah jauh tersesat di hujung jalan. Bila lagi mahu kembali ke pangkal jalan.

Nama Nusantara menjadi ibu kota Indonesia, kerana Jakarta, terkenal dengan kesesakan impak populasi penduduk yang sehingga 30 Jun, 2021 sudah mencecah 11.25 juta.

Terdahulu, pada 2019, Widodo mengumumkan bahawa ibu kota negara itu akan berpindah dari kota besar Jakarta ke kabupaten terpencil Penajam Paser Utara dan Kutai Kartanegara di wilayah Kalimantan Timur.

Langkah itu difikirkan perlu untuk menggantikan Jakarta yang menurut pakar alam sekitar dijangka tenggelam menjelang 2050, jika aktiviti pengambilan rizab air bawah tanah, peningkatan paras air laut dan corak cuaca luar biasa berterusan.

Apa yang kita boleh belajar di sini?

Meraikan kepelbagaian bukan bermakna mengorbankan jati diri, identiti dan maruah negara. Jati diri dan identiti tetap terpelihara, tanpa kompromi

Mungkin ada yang bertanya, Indonesia tidak semajmuk Malaysia.

Benarkah, rakyat Indonesia berbangsa Cina, jauh lebih besar daripada bangsa Cina Malaysia? Begitu juga memajmukan agama-agama di situ. Majoriti beragama Islam, diikuti Kristian, Hindu, Buddha dan lain-lain.

Berlainan dengan kita, bila sebut kepelbagaian, jawapannya, Melayu, Cina, India.

Bila ada anugerah atau apa-apa majlis atau integrasi, mesti terpasak dalam benaknya, Melayu, Cina, India.

Tidak pernah terfikir soal jati diri identiti, kemudian baharulah integrasi.

Sebelum ini, saya minta supaya belajar daripada Brunei, bagaimana identiti Melayu Islam Beraja (MIB) diperkasakan sebagai pasak negara itu.

Pergilah ke mana, bangsa mana yang menjadi majoriti, pasak majoriti itulah yang menjadi jati diri dan identiti negara.

Malangnya, kita terus dengan unity in diversity, Malaysia truly Asia. Indonesia dan Brunei tidak sebut semua itu, kerana mereka sememang truly Asia.

Amat malang sama sekali, setelah lebih 64 tahun kita masih terkial-kial dalam mencari jati diri dan identiti.

Dalam kata lain, meskipun, isteri ketua negara Indonesia,tidak bertudung, tetapi jati diri negara amat mantap.

Benarkah kata-kata, jati diri terletak dihati bukan hanya pada penampilan diri. Inilah kejayaan negara lain dalam memperkasakan jati diri.

Jika begini sikap kita, saya yakin kita akan ketinggalan berbanding Indonesia. Tanda-tanda ketinggalan itu sudah lama ada. Indonesia sudah mula meninggalkan kita.

Ternyata pemikiran dan cara mereka merancang bandar jauh ke hadapan. Mengambil kira perubahan iklim bakal dihadapi

Menurut laporan itu juga, langkah itu juga dibuat susulan keadaan di Jakarta yang semakin sesak, selain bagi membangunkan Kalimantan serta bahagian timur Indonesia, memandangkan kebanyakan aktiviti ekonomi di negara itu hanya berpusat di Jawa di lokasi yang mana Jakarta berada sekarang ini.

Projek pembinaan Nusantara dengan modal bernilai 466 trilion rupiah (AS$32 bilion) sepatutnya dimulakan pada 2020, namun pandemik COVID-19 memaksa pihak berkuasa Indonesia untuk menangguhkan projek berkenaan.

Berbanding kita, banjir besar yang melanda baru-baru jelas menunjukkan perancangan bandar kita masih ketinggalan, tidak mengambil kira perubahan iklim. Rasuah masih bermaharajalela. Akhirnya, apa sudah jadi?

Sebab itu saya amat bersetuju supaya disegerakan penubuhan jawatan kuasa perubahan iklim. Jika negara Indonesia telah bersedia, kenapa kita masih merangkak?

Pemindahan ibu negaranya ke Kalimantan Timur ini bakal memberikan saingan hebat kepada negara kita Malaysia, jika kita tidak bersedia.

Nasib baiklah Indonesia, saiznya terlalu besar, dengan lebih 15 ribu buah pulau, dengan penduduk berjumlah 250 juta.

Jika Indonesia sebesar Malaysia, bilangan pulau yang boleh yang boleh dikira dengan jari, dengan jumlah penduduk yang 10 kali ganda lebih kecil daripada Indonesia, sudah tentu negara itu sudah jauh lebih maju berbanding kita. Jawab persoalan ini, siapakah yang menjadi bangunan-bangunan megah berdiri di kota raya negara kita? Rakyat Malaysia atau Indonesia?

Persoalannya, kenapa kita masih lagi belum dapat keluar daripada kemelut dalam usaha memajukan negara ini?

Sudah tentu antara penghalang terbesar kita dalam mengejar kemajuan adalah sikap kita sendiri. Begitu juga rasuah yang semakin membarah.

Kita seolah-olah ketandusan pemimpin yang mempunyai jati diri dan beridentiti yang mampu membawa rakyatnya untuk sehati sejiwa, sehidup semati membangun agama, bangsa dan negara tercinta. Yang ada, adalah perpecahan yang semakin ketara, dengan watak-watak sikitol dan mandaliar yang semakin menghancurkan.

PROF DR MOHD RIDHUAN TEE ABDULLAH


1 maut, lebih 450 masuk hospital kerana penyakit misteri di India

CHENNAI, 22 Rabiulakhir 1442H, Selasa – Sekurang-kurangnya seorang maut manakala lebih 450 lagi dimasukkan ke hospital akibat jangkitan yang tidak diketahui punca, di selatan India.

Pegawai kanan jabatan kesihatan berkata, jangkitan itu menyebabkan mangsa tidak sedarkan diri, sawan dan mual.

Menurut kenyataan Pihak Berkuasa Kesihatan Negeri Andhra Pradesh, lebih 200 pesakitnya dibenarkan keluar dari hospital hujung minggu lalu dan daripada ujian awal dijalankan menunjukkan mereka dijangkiti COVID-19.

Bagaimanapun, katanya, pihaknya akan terus menjalankan ujian serologi bagi mendapatkan maklumat lanjut.

“Punca jangkitan belum diketahui lagi,” kata kenyataan itu sambil menjelaskan pesakit itu daripada pelbagai kumpulan peringkat usia.

Sementara itu, seramai tiga pakar perubatan melalui Kementerian Kesihatan India akan dihantar bagi menyiasat punca penularan jangkitan yang telah menjangkiti lebih 300 kanak-kanak.

“Kanak-kanak terbabit dilaporkan mengalami pening, mual, pengsan, sakit kepala dan muntah-muntah,” kata kementerian itu.

Kementerian itu berkata, pihaknya sedang menjalankan pemeriksaan dari pintu ke pintu rumah penduduk di kawasan terbabit.

Pengarah Kesihatan Awam Negeri Andhra Pradesh, Geeta Prasadini berkata, Jabatan Kesihatan Negeri turut maklum ketika kes pertama dikesan hujung minggu lalu, disusuli kematian lelaki berusia 27 tahun.

“Kami akan mengambil sampel darah bagi menyiasat serologi dan ujian bakteria bagi mengesan sebarang jenis meningitis,” katanya.

Selain itu, pihak berkuasa turut menyiasat bekalan air di 20 lokasi berhampiran bandar Eluru yang dikatakan menjadi punca penularan penyakit berkenaan. -Agensi


KDN jamin keselamatan dan ketenteraman awam

UTRAJAYA, 7 Muharram 1443H, Isnin – Kementerian Dalam Negeri (KDN) tetap memainkan peranannya menjamin keselamatan dan ketenteraman awam dalam keadaan semasa negara, kata Ketua Setiausahanya Datuk Wan Ahmad Dahlan Abdul Aziz.

Beliau berkata tanggungjawab sebagai barisan hadapan dalam menangani pandemik COVID-19 juga akan terus dilaksanakan terutamanya dalam menguatkuasakan prosedur operasi standard (SOP).

Menurut beliau KDN termasuk jabatan dan agensi di bawahnya akan sentiasa melaksanakan tugas sebagai penjawat awam yang profesional bagi memastikan segala pengurusan dan pentadbiran berjalan lancar dan tidak terganggu.

“Warga KDN akan sentiasa memastikan peranan yang telah dipertanggungjawabkan terus dilaksanakan dengan sebaik mungkin,” katanya dalam kenyataan hari ini mengenai pengoperasian perkhidmatan KDN.

Beliau berkata semua perancangan, operasi dan perkhidmatan di bawah kementerian seperti penguatkuasaan dasar keselamatan, pelaksanaan projek pembangunan, program vaksinasi dan program Pelan Pemulihan Negara sentiasa dipastikan berjalan lancar seperti yang ditetapkan.

Terdahulu Ketua Setiausaha Negara Tan Sri Mohd Zuki Ali dalam kenyataan petang ini berkata perkhidmatan awam tidak akan terkesan dengan situasi semasa negara.

Menurutnya penjawat awam akan terus menggalas amanah yang dipertanggungjawabkan seperti yang termaktub dalam Perlembagaan Persekutuan dan berpegang teguh kepada ikrar Perkhidmatan Awam dalam memberikan perkhidmatan yang terbaik kepada rakyat dan negara. – Bernama


Belgium setuju kerja 4 hari seminggu

BRUSSELS, 18 Zulkaedah 1443H, Sabtu –  Kerajaan gabungan di Belgium pada Jumaat mengumumkan ia bersetuju terhadap pembaharuan rang undang-undang buruh termasuk kemungkinan membenarkan tempoh bekerja empat hari dalam seminggu, lapor Agensi Anadolu (AA).

“Perjanjian pekerjaan” bertujuan memberi fleksibiliti dan kebebasan dalam bekerja dengan objektif meningkatkan kadar tenaga kerja dalam kalangan dewasa melebihi 80 peratus berbanding 70.6 peratus menjelang 2030.

Sebagai aspek paling penting terhadap pembaharuan itu, Belgium akan mengurangkan hari bekerja daripada lima hari kepada empat dengan mengekalkan tempoh waktu bekerja mingguan.

Daripada segi praktikal, pekerja boleh bekerja 10 jam setiap hari dan bukan lapan jam seperti kebiasaan, serta mendapat cuti tambahan setiap minggu sebagai balasan.

Pekerja juga diberi pilihan lain, seperti mengambil cuti sepanjang minggu atau menggilir tempoh waktu kerja 10 jam dan lapan jam

Rang undang-undang itu bagaimanapun masih belum diluluskan di peringkat persekutuan.


Kembara Kenali Borneo akhiri jelajah di Sabah pada hari kelima

PENAMPANG, 21 Safar 1445H, Khamis – Kembara Kenali Borneo yang memasuki hari kelima merupakan hari terakhir konvoi berkenaan menjelajah Sabah sebelum bergerak ke Sarawak dijadualkan petang ini.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah dijadual berangkat pada Majlis Santapan Pagi Bersama Rakyat dan melawat Persatuan Kebudayaan Kadazadusun (KDCA) di sini.

Seri Paduka berdua kemudian dijadual meneruskan perjalanan ke Masjid Sahabat di Sindumum, Sipitang untuk Majlis Santapan Tengah Hari Bersama Rakyat, sebelum berangkat melintasi sempadan Sabah-Sarawak.

Pasangan Diraja dan konvoi itu dijadual berangkat ke Lawas Waterfront di Lawas, Sarawak sebelum bergerak ke Brunei mengakhiri hari kelima kembara berkenaan hari ini.

Kembara Kenali Borneo dari 3 hingga 13 September bermula di Tawau, Sabah dan berakhir di Telok Melano, Sarawak sejauh 2,154 kilometer menelusuri Lebuhraya Pan Borneo yang menghubungkan Sabah, Sarawak serta Brunei. – Bernama


PM Muhyiddin tangguh lawatan rasmi ke Singapura

SINGAPURA, 20 Ramadan 1442H, Ahad  – Lawatan rasmi Perdana menteri Malaysia Tan Sri Muhyidin Yassin ke Singapura yang pada mulanya dijadualkan esok, kini ditangguhkan ke satu tarikh lain tahun ini, menurut Menteri Luar Datuk Seri Hishammuddin Tun Hussein.

“Ini disebabkan tumpuan semasa Perdana Menteri ketika ini adalah terhadap jumlah jangkitan COVID-19 yang meningkat baru-baru ini,” kata Hishammuddin dalam satu kenyataan media.

Hishammuddin yang sedang dalam rangka lawatan rasmi dua hari di Singapura berkata, Perdana Menteri dijadualkan bertemu dengan rakan sejawatnya dari Singapura Lee Hsien Loong, untuk berbincang dan bermuafakat dalam isu berkaitan perjalanan merentas sempadan secara beransur, dan untuk memudahkan perjalanan rakyat antara negara masing-masing.

Bagaimanapun, menurutnya, keadaan semasa COVID-19 tidak menyediakan persekitaran yang selesa bagi kedua-dua perdana menteri untuk berbincang dan mencapai kata sepakat dalam perkara yang “kita tahu rakyat di kedua-dua negara Malaysia dan Singapura telah lama dinantikan”.

“Rundingan ini, yang sememangnya sedang diusahakan, memerlukan kerja keras pelbagai agensi dan kementerian.

“Namun disebabkan keadaan yang tidak menentu, dengan sebarang kemungkinan boleh berubah pantas pada bila-bila masa, ia menimbulkan persekitaran yang amat mencabar bagi kedua-dua pihak untuk tampil dengan penyelesaian yang konkrit dan selamat berhubung perjalanan rentas sempadan bagi rakyat kedua-dua negara. Kesihatan Awam perlu sentiasa menjadi keutamaan kita, itu yang membawa kepada perbincangan hari ini,” menurutnya.

Merujuk kepada lawatannya, Hishammuddin berkata, walaupun berhadapan dengan pelbagai cabaran di tengah pandemik, pihaknya berjaya mengadakan pertukaran lawatan, yang menjadi bukti kepada hubungan kukuh antara kedua-dua negara, semangat tinggi dan ikatan setiakawan antara Malaysia dan Singapura.

Hishammuddin juga dijadualkan mengunjungi Perdana Menteri Lee Hsien Loong, serta Menteri Kanan merangkap Menteri Penyelaras bagi Keselamatan Negara Singapura Teo Chee Hean semasa lawatannya.

“Sebagai jiran yang penting dan paling dekat, dengan hubungan sejarah antara rakyat dua negara yang yang cukup rapat, kedua-dua negara kita akan terus bekerjasama dalam pelbagai bidang, terutama dalam era pasca pandemik,” kata Hishammuddin. -Bernama


China kejam, wajib bertanggungjawab atas genosid Uyghur

BEIJING, 5 Jamadilawal 1443H, Jumaat – Tribunal Uyghur menegaskan Presiden China, Xi Jinping memikul tanggungjawab utama berhubung pembunuhan beramai-ramai, jenayah terhadap kemanusiaan dan penyeksaan ke atas Uyghur dan Kazakhstan di Xinjiang.

“Republik Rakyat China (RRC) telah melakukan pembunuhan beramai-ramai, jenayah terhadap kemanusiaan dan penyeksaan terhadap warga Uyghur, Kazakhstan dan etnik minoriti lain di wilayah barat laut China yang dikenali sebagai Xinjiang.

“Tribunal berpuas hati bahawa Presiden Xi Jinping… dan pegawai kanan lain di RRC dan PKC (Parti Komunis China) memikul tanggungjawab utama untuk tindakan yang berlaku di Xinjiang,” katanya.

Tribunal itu – yang diketuai oleh peguam Britain Geoffrey Nice – tidak mempunyai kuasa sekatan atau penguatkuasaan.

Pakar Pertubuhan Bangsa Bangsa Bersatu (PBB) dan kumpulan hak asasi manusia menganggarkan lebih sejuta orang, terutamanya Uyghur dan minoriti Islam lain, ditahan dalam beberapa tahun kebelakangan ini dalam sistem kem yang luas di wilayah Xinjiang, barat China.

China pada mulanya menafikan kem itu wujud, tetapi sejak itu berkata, ia adalah pusat vokasional dan direka untuk memerangi ekstremisme.

Pada penghujung tahun 2019, China berkata, semua orang di kem itu telah ‘lulus.’

Pada Jun 2020, Kongres Uyghur Sedunia (WUC) meminta Nice untuk menubuhkan tribunal bebas bagi menyiasat tuduhan itu.

WUC – berpangkalan di Munich – yang mewakili kepentingan Uyghur di Xinjiang dan di seluruh dunia, pada Khamis mengalu-alukan penghakiman tribunal itu.

Dalam satu kenyataan pada Khamis, Kementerian Luar China menolak WUC sebagai organisasi pemisah di bawah kawalan dan pembiayaan pasukan anti-China di Amerika Syarikat dan Barat.

“Apa yang dipanggil ‘mahkamah’ ini tidak mempunyai kelayakan undang-undang mahupun kredibiliti,” kata seorang jurucakap kementerian.

Dia menyifatkan keterangan yang diberikan sebagai palsu dan penghakiman muktamad sebagai ‘sandiwara politik yang dilakukan oleh beberapa badut.

China menafikan sekeras-kerasnya dakwaan pelanggaran hak asasi manusia di Xinjiang.

“Pembohongan tidak boleh menyembunyikan kebenaran, tidak boleh menipu masyarakat antarabangsa mahupun menghentikan perjalanan bersejarah…kestabilan, pembangunan dan kemakmuran Xinjiang,” kata jurucakap kementerian itu mengenai tribunal Uyghur. – Agensi


Pastikan teras utama dijaga demi keharmonian negara

BANGI, 29 Rabiulakhir 1444H, Khamis – Persatuan Belia Islam Nasional (PEMBINA) menggesa kerajaan baharu yang dipimpin Perdana Menteri ke-10, Datuk Seri Anwar Ibrahim untuk terus menjaga dan mempertahankan Perlembagaan, institusi diraja serta Melayu-Islam sebagai teras utama negara.

Ini kerana, penjagaan terhadap prinsip utama berkenaan adalah asas kepada keharmonian dan kesejahteraan negara berikutan ia mula dicabul oleh individu serta gerakan tertentu sewaktu pemerintahan kerajaan terdahulu.

Justeru, PEMBINA meletakkan keyakinan kepada kerajaan yang akan memimpin nanti untuk menjaga prinsip-prinsip itu supaya keharmonian yang dibina oleh generasi terdahulu dapat dikekalkan, kata Presidennya, Wafiq Azman.

“Pembentukan pentadbiran kerajaan yang baharu dan ekonomi negara adalah cabaran pertama yang perlu diselesaikan secara berhati-hati dan bijaksana.

“Pelantikan anggota Jemaah Menteri selepas ini perlulah dilantik dari kalangan individu yang bersih, berintegriti dan berwibawa.

“Perkara ini penting bagi mengembalikan semula negara ke landasan yang lebih unggul setanding dengan negara-negara maju yang lain,” katanya dalam kenyataan, hari ini.

Pada masa sama, PEMBINA turut mengucapkan tahniah kepada Anwar yang dilantik sebagai Perdana Menteri baharu, sekali gus menamatkan polemik terhadap pemilihan jawatan tertinggi negara itu pasca Pilihan Raya Umum Ke-15 (PRU15).

“Pemilihan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah melantik beliau merupakan langkah terbaik dan seharusnya diterima dengan hati yang terbuka oleh rakyat Malaysia.

“Dalam keadaan negara yang mencabar hari ini, kami sangat berharap agar kepimpinan di bawah Datuk Seri Anwar Ibrahim akan dapat menjalankan tanggungjawab sebagai Perdana Menteri secara jujur, telus, cekap dan profesional tanpa dipengaruhi kepentingan pihak tertentu demi rakyat dan negara,” katanya.

Terdahulu, Al-Sultan Abdullah berkenan melantik Anwar yang juga Pengerusi Pakatan Harapan (PH) sebagai Perdana Menteri Malaysia ke-10, selaras dengan Perkara 40(2)(a) dan Perkara 43(2)(a) Perlembagaan Persekutuan.

Istiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri akan berlangsung pada jam 5 petang di Istana Negara, hari ini.


Bajet 2022 tidak pinggirkan belia

KUALA LUMPUR, 23 Rabiulawal 1443H, Sabtu – Bajet 2022 bertemakan “Keluarga Malaysia, Makmur Sejahtera” yang dibentangkan di Dewan Rakyat, semalam tidak meminggirkan golongan belia dalam negara, kata Perdana Menteri Datuk Seri Ismail Sabri Yaakob.

Beliau berkata Bajet 2022 adalah inklusif dan mencakupi kesemua lapisan masyarakat melibatkan semua golongan seperti masyarakat yang menetap di bandar atau luar bandar, di samping membabitkan semua kaum serta agama.

Katanya kerajaan tidak pernah meminggirkan belia meskipun mengakui terdapat beberapa komen yang agak negatif menerusi laman sosial daripada golongan itu kerana kononnya kerajaan meminggirkan kumpulan itu dalam Bajet 2022.

“Kerajaan tidak pernah dan tidak akan mengenepikan golongan belia dalam apa sahaja yang diumumkan untuk Malaysia, negara kita. Pastinya golongan belia diberikan keutamaan, sebab itu saya katakan tadi bahawa masa depan negara ini bergantung kepada golongan belia hari ini.

“Tak mungkin kita akan pinggirkan dan mengenepikan golongan belia, dalam bajet yang diumumkan semalam terdapat 25 insentif kepada anak muda melalui bajet ini sama ada secara langsung atau tidak langsung,” katanya ketika berucap pada Majlis Sambutan Hari Belia Negara 2021 Peringkat Kebangsaan di sini hari ini.

Ismail Sabri menjelaskan bajet untuk belia tidak diletakkan di bawah satu topik khusus untuk golongan itu tetapi boleh dijumpai dalam topik antaranya melibatkan orang kurang upaya (OKU), warga emas dan wanita. – Bernama


PM arah jentera kementerian bantu misi pascabanjir di Johor

PUTRAJAYA, 24 Syaaban 1444H, Jumaat – Perdana Menteri, Datuk Seri Anwar Ibrahim hari ini mengarahkan semua jentera kementerian membantu misi pascabanjir di Johor dengan RM150 juta peruntukan tambahan telah disegerakan oleh Kementerian Kewangan.

Beliau yang juga Menteri Kewangan berkata, perkara berkenaan dipersetujui dalam mesyuarat Kabinet yang dipengerusikannnya hari ini khusus membincangkan usaha untuk membantu mangsa banjir di negeri tersebut.

“Kabinet beri ini (isu banjir) keutamaan dan putuskan semua jentera kementerian libatkan diri dalam program dan projek pascabanjir (di Johor),” kata beliau pada sidang media selepas mesyuarat Kabinet di sini hari ini.

Anwar berkata, secara keseluruhan, mangsa banjir di Johor yang ditempatkan di pusat pemindahan sementara (PPS) mencecah 82,831 orang, dan seramai 26,879 mangsa masih berada di 102 PPS.

Beliau menyeru badan bukan kerajaan (NGO), pihak universiti dan sukarelawan supaya turun dalam tempoh singkat ini untuk membantu keluarga dan mangsa pascabanjir kerana beban sangat besar untuk dikendalikan oleh jentera di Johor.

Anwar berkata, beliau juga telah menghubungi Menteri Besar Selangor, Datuk Seri Amirudin Shari supaya turut sama menyalurkan sukarelawan untuk membantu misi pascabanjir di Johor.

“Sekarang pascabanjir perlu sukarelawan ramai dan keperluan asas lain dan kemudahan seperti ‘water jet’. Semua (peralatan ini) akan ditambah oleh kerajaan,” kata beliau.

Semalam, Sultan Johor Sultan Ibrahim Almarhum Sultan Iskandar berharap kerajaan Persekutuan akan menyalurkan peruntukan khas kepada negeri itu bagi membaiki infrastruktur awam yang rosak dan harta benda yang musnah akibat banjir.

Baginda bertitah hingga hari ini, masih terdapat banyak kawasan yang belum pulih sepenuhnya terutama di Batu Pahat, sejak negeri itu dilanda banjir pada 28 Februari lepas.

Sementara itu, Anwar berkata, Timbalan Perdana Menteri, Datuk Seri Dr Ahmad Zahid Hamidi telah ke Johor bagi mengenal pasti projek tertentu berkaitan banjir.-  Bernama


BERJASA sudah bersedia tanding kawasan majoriti Melayu

Oleh Athirah Huda Zalhe

BANGI, 15 Syawal 1443H, Isnin – Parti BERJASA sudah lama bersedia untuk menjadikan kawasan majoriti Melayu sebagai kerusi pilihan untuk ditandingi pada Pilihan Raya Umum ke-15 (PRU15) nanti.

Ini termasuklah, kawasan majoriti pengundi Melayu yang diberikan sewenang-wenangnya kepada parti kaum lain seperti MCA dan MIC.

Presiden BERJASA, Ustaz Zamani Ibrahim berkata, parti itu tidak mahu peristiwa Pilihan Raya Kecil (PRK) Tanjung Piai terus berlaku, akibat kelemahan UMNO kerana ‘tunduk’ kepada sergahan MCA.

“BERJASA sentiasa bersedia untuk berbincang dengan mana-mana parti sama ada UMNO, PAS mahupun Bersatu dalam mengatur strategi calon di kawasan majoriti Melayu.

“Neraca pertimbangan dalam mengatur strategi tersebut mestilah berdasarkan keuntungan bangsa Melayu sebagai bangsa tonggak dan juga keuntungan agama Islam sebagai agama Persekutuan,” katanya kepada Ismaweb.net, hari ini.

Beliau berkata demikian sebagai mengulas cadangan pemerhati politik, Prof Dr Mohd Ridhuan Tee Abdullah supaya BERJASA bertanding di kawasan majoriti Melayu yang ditandingi MCA.

Prof Ridhuan Tee dalam ruangan kolumnis di Ismaweb.net hari ini menyarankan BERJASA untuk berbincang dengan Bersatu dan PAS supaya mereka tidak masuk bertanding, selain berunding dengan NGO dan NGI bagi mendapatkan sokongan itu.

Mengulas perkara itu, Ustaz Zamani berkata, beliau selaku presiden telah menghantar surat kepada Presiden PAS dan Presiden Bersatu bagi tujuan berbincang strategi kawasan, namun BERJASA masih menunggu maklum balas daripada kedua-dua parti itu.

Pada masa sama, beliau turut melihat bahawa Muafakat Nasional (MN) mesti membabitkan parti-parti lain, selain UMNO dan PAS.

“Nasib untung rugi bangsa Melayu tidak boleh diserahkan hanya kepada UMNO dan PAS sahaja, sebaliknya parti-parti lain juga mesti dilihat bersama.

“BERJASA amat menyedari bahawa rakyat perlu diberikan pimpinan yang bersifat negarawan dan berwibawa.

“BERJASA bersedia untuk memulakan gerak kerja menemui pimpinan parti-parti yang bersedia untuk bersama pimpin negara ini dan membaiki semula sistem politik yang sudah rosak,” katanya.

Berita berkaitan:


GST diperkenalkan semula, wajar atau tidak?

KUALA LUMPUR, 4 Muharram 1443H, Jumaat – Tiga tahun selepas Cukai Barang dan Perkhidmatan (GST) dimansuhkan di Malaysia, negara kini kembali berada dalam situasi apabila organisasi mula mengesyorkan cukai itu diperkenalkan semula.

Adakah kita akan melalui sekali lagi perbahasan yang tiada pengakhiran mengenai sama ada cukai itu wajar diperkenalkan atau tidak, atau ia bukan masa yang sesuai lagi untuk melaksanakannya?

Profesor Kehormat Universiti Malaysia Sarawak (UNIMAS) Datuk Dr Madeline Berma berpendapat dengan krisis kesihatan yang dihadapi negara sekarang akibat daripada pandemik COVID-19, adalah wajar untuk menggantikan Cukai Jualan dan Perkhidmatan (SST) dengan GST dalam Belanjawan 2023 dan seterusnya.

Beliau berkata kerajaan boleh memperkenalkan semula GST kerana sistem asas cukai yang lebih besar akan meningkatkan cukai tidak langsung dan memberikan keanjalan untuk mengurangkan cukai langsung (cukai pendapatan perseorangan dan cukai korporat) bagi menjadikan Malaysia destinasi perniagaan yang lebih menarik.

“Bagi menambah baik pelaksanaan GST dan penerimaan pengguna, saya fikir ia perlu diperkenalkan semula pada kadar lebih rendah daripada 6 peratus yang ditetapkan sebelum ini.

“Walaupun GST lebih cekap dan telus berbanding SST, namun agak kurang sesuai untuk melaksanakannya sekarang kerana kebanyakan perniagaan ketika ini sama ada terjejas teruk atau berdepan penutupan disebabkan pengurangan jualan dan pendapatan, dan rakyat pula sedang bergelut dengan kos hidup tinggi ditambah dengan peningkatan kadar pengangguran di negara ini,” katanya kepada Bernama.

Sementara itu, Pengarah Eksekutif Cukai Tidak Langsung Deloitte Malaysia Senthuran Elalingam berkata amat penting sekali alasan-alasan untuk melaksanakan pembaharuan cukai dibincangkan dengan menyeluruh untuk memberikan kesedaran mendalam tentang keperluan bagi perubahan ini serta manfaatnya.

“Kajian semula lebih meluas bagi sistem cukai diperlukan, dan GST perlu dianggap sebagai sebahagian daripada kajian semula itu. Melaksanakan cukai baharu perlukan perundingan dan persetujuan daripada perniagaan dan orang awam bagi memastikan ia boleh dilaksanakan dengan jayanya,” katanya.

Senthuran berkata seperti yang dicadangkan oleh Pertubuhan Kerjasama dan Pembangunan Ekonomi (OECD), kajian semula lebih meluas sistem cukai Malaysia perlu menangani ketidakseimbangan fiskal yang disebabkan oleh pandemik itu.

“Semua pilihan perlu dibentangkan dan dibincangkan serta dinilai secara menyeluruh, dan GST seperti yang dijangkakan, akan menjadi sebahagian daripada perbincangan itu.

“Dalam jangka masa sederhana hingga jangka panjang, menggantikan SST dengan GST daripada perspektif dasar cukai adalah suatu yang wajar. Terdapat cabaran besar untuk meluaskan cukai satu peringkat seperti SST.

“Percubaan baru-baru ini untuk memperluaskan skop telah menghasilkan banyak kesan yang tidak diinginkan seperti pelbagai peringkat cukai yang perlu dibayar dan kekeliruan terhadap skop itu. Sebarang keputusan untuk meluaskan SST akan memerlukan pertimbangan yang sangat teliti,” kata Senthuran.

Beliau juga berkata memperkenalkan semula GST akan menghapuskan semua cabaran yang dihadapi SST ketika ini dan akan memberikan lebih banyak ruang kepada kerajaan untuk meluaskan asas.

“Bagaimanapun, seperti yang dinyatakan oleh Menteri di Jabatan Perdana Menteri (Ekonomi) Datuk Seri Mustapa Mohamed, penentuan masa adalah kritikal, dan perniagaan perlu diberi masa untuk kembali stabil pasca pandemik sebelum menimbang untuk melaksanakan sistem cukai baharu,” tambahnya.

OECD dalam laporan Tinjauan Ekonomi OECD Malaysia 2021 telah mengesyorkan antara lainnya agar Malaysia melaksanakan semula GST untuk merangsang pemulihan ekonomi negara dan meletakkan ekonomi di landasan yang kukuh pasca pandemik.

GST kali pertama dilaksanakan di Malaysia pada 1 April 2015 pada kadar 6 peratus.

GST kemudiannya digantung pada 1 Jun 2018 dan akhirnya dimansuhkan apabila ia digantikan dengan sistem SST bermula 1 September 2018.

Kadar cukai semasa bagi cukai jualan adalah 5 peratus dan 10 peratus manakala kadar cukai perkhidmatan ialah 6 peratus. – Bernama


PKD siasat dakwaan kanak-kanak alami ruam selepas mandi di kawasan rekreasi

IPOH, 24 Zulkaedah 1443H, Jumaat – Pejabat Kesihatan Daerah (PKD) Batang Padang menjalankan siasatan di sebuah kawasan rekreasi dan perkelahan di Sungkai berhubung dakwaan seorang kanak-kanak lelaki dijangkiti bakteria sehingga mengalami ruam kulit selepas mandi di kawasan berkenaan.

Pengerusi Jawatankuasa Kesihatan, Alam Sekitar, Sains dan Teknologi Hijau Perak Mohd Akmal Kamarudin berkata, kakitangan PKD itu telah digerakkan ke lokasi kawasan berkenaan pagi tadi bagi menyiasat punca sebenar.

“Respons awal PKD mendapati kawasan berkenaan mematuhi segala prosedur kesihatan untuk beroperasi sebelum ini.

“Laporan lengkap akan menyusul setelah PKD selesai melakukan siasatan,” katanya dalam jawapan ringkas menerusi aplikasi WhatsApp kepada Bernama hari ini.

Seorang pengguna Twitter Elle Fara dalam ciapannya sambil memaparkan gambar keadaan kulit kanak-kanak itu menulis: “What we’ re currently facing. Pray for speedy recovery for Eiman Qasyaf. Doctor said it’s caused by a virus from the hot spring i brought him last week. The virus created a port on his skin to invite bacteria to infest on his skin (Apa yang kami hadapi sekarang. Doakan Eiman Qasyaf cepat sembuh. Doktor kata ia disebabkan virus dari kolam air panas yang saya bawanya pergi minggu lepas. Virus itu membentuk ‘port’ pada kulitnya yang mengundang bakteria menyerang kulitnya). – Bernama


Bukit Aman siasat dakwaan senarai penerima vaksin MySejahtera dimanipulasi

KUALA LUMPUR, 4 Zulhijjah 1442H, Rabu – Bukit Aman membuka siasatan berhubung dakwaan berlakunya manipulasi terhadap senarai penerima vaksin di aplikasi MySejahtera dan Program Vaksinasi COVID-19 Selangor (SCVP).

Pengarah Jabatan Siasatan Jenayah Komersial Persekutuan, Datuk Mohd Kamarudin Md Din berkata, mereka menerima laporan daripada seorang kakitangan di sebuah pusat vaksinasi di Kuala Lumpur baru-baru ini.

“Individu itu mendakwa bahawa senarai penerima vaksin melebihi jumlah vaksin yang ada di pusat vaksinasi.

“Kami telah membuka siasatan mengenai pengubahsuaian kandungan komputer, program atau data yang tidak sah yang terdapat dalam komputer tertentu di bawah Seksyen 5 Akta Jenayah Komputer 1997,” katanya dalam satu kenyataan, hari ini.

Sindiket memanipulasi aplikasi MySejahtera dan SCVP itu dipercayai tindakan pihak tidak bertanggungjawab untuk mengaut keuntungan dengan cara mudah.

Ia difahamkan merupakan modus operandi segelintir individu menerusi sindiket yang menyamar sebagai ‘orang tengah’ bagi mendapatkan slot janji temu vaksinasi dengan kadar bayaran tertentu.

Sementara itu, Mohd Kamarudin berkata, siasatan masih dilakukan pada peringkat awal dan polis sedang mengambil keterangan daripada sejumlah saksi yang berkaitan dengan kes tersebut.

“Kami mendesak masyarakat untuk tidak membuat spekulasi mengenai masalah ini dan memberi ruang untuk kami menyiasat masalah ini lebih lanjut.

“Sejajar dengan usaha memastikan Program Imunisasi COVID-19 Kebangsaan berjaya dilaksanakan, masyarakat disarankan untuk sentiasa menyokong dan bekerjasama sepenuhnya dengan pemerintah,” katanya.

Mohd Kamarudin menambah, bahawa polis tidak akan berkompromi dengan sebarang tindakan untuk mensabotaj program ini untuk kepentingan individu atau sebaliknya.

“Tindakan tegas sesuai dengan undang-undang akan diambil terhadap sesiapa yang didapati bersalah,” katanya.

Sebelum ini, terdapat dakwaan sesetengah sukarelawan di pusat vaksinasi di Sabah didakwa menjual slot janji temu kepada individu yang mahu memotong barisan untuk divaksinasi.

Menteri Penyelaras PICK, Khairy Jamaluddin berkata, Garis Panduan Pemantauan Vaksin dan Penyediaan ‘senarai menunggu’ sudah dikuatkuasakan di Pusat Pemberian Vaksin (PPV) untuk memastikan tiada penyalahgunaan kuasa dalam pemberian vaksin.


RMK12 tak begitu ‘ambitious’, strategi hampir sama RMK11

Oleh Siti Hafidah Abd Ghaffar

BANGI, 21 Safar 1443H, Selasa – Rancangan Malaysia ke-12 (RMK12) yang dibentangkan Perdana Menteri, Datuk Seri Ismail Sabri Yaakob semalam dianggap tidak begitu ‘ambitious’ untuk cuba mencapai sesuatu yang jauh berbanding RMK11.

RMK12 bagi tempoh 2021-2025 merangkumi sembilan fokus utama iaitu Merancakkan Pertumbuhan Ekonomi, Memperkukuh Pemangkin Pertumbuhan, Meningkatkan Kesejahteraan Keluarga Malaysia, Memantapkan Keselamatan dan Ketenteraman Awam dan Membasmi Kemiskinan Tegar dan Merapatkan Jurang Pendapatan.

Turut menjadi fokus utama ialah Memperkasa Agenda Bumiputera dan Keluarga Malaysia, Melonjakkan Pembangunan Sabah, Sarawak dan Negeri-Negeri Kurang Membangun, Mempercepat Pertumbuhan Hijau dan Meningkatkan Kecekapan Penyampaian Perkhidmatan Awam dan Memastikan Pelaksanaan Dasar yang Berkesan.

Pakar ekonomi, Prof Emeritus Dr Barjoyai Bardai berkata, jika dilihat RMK11, strateginya hampir sama kecuali beberapa pertambahan baru strategi dengan Keluarga Malaysia dan pembangunan Sabah dan Sarawak yang lebih giat.

“Penambahan ekonomi pun hanya pada kadar 4.5 peratus hingga 5 peratus.

“Ini merupakan sasaran yang sama sebenarnya dengan RMK11,” katanya ketika dihubungi Ismaweb.net hari ini.

Bagaimanapun yang menarik perhatian mengenai matlamat kerajaan meningkatkan purata pendapatan isi rumah kira-kira RM10,000 sebulan pada 2025.

Barjoyai membangkitkan persoalan mengapa pendapatan purata digunakan sedangkan isu sebenar yang sedang dihadapi adalah gaji isi rumah.

“Sebagai contoh, purata gaji – angka penengah – pekerja di Malaysia RM2,000 sebulan. Daripada 20 juta orang yang makan gaji di Malaysia, 50 peratus menerima pendapatan kurang daripada RM2,000 sebulan sedangkan tahap kemiskinan ialah RM2,208.

“Jadi mereka yang 50 peratus ini sebenarnya terletak di bawah garisan kemiskinan,” katanya.

Justeru, beliau berpendapat agenda yang lebih penting sepatutnya cuba menekankan peningkatan gaji pekerja di Malaysia sekurang-kurangnya RM5,000 dalam tempoh lima tahun.

“Jika itu dapat dicapai, barulah ia pencapaian yang besar,” katanya.


PRU15, PRK DUN Bugaya serentak 19 November

PUTRAJAYA, 23 Rabiulawal 1444H, Khamis –Suruhanjaya Pilihan Raya (SPR) menetapkan tarikh pengundian bagi Pilihan Raya Umum Ke-15 (PRU15) serentak dengan Pilihan Raya Kecil (PRK) Dewan Undangan Negeri (DUN) Bugaya di Semporna pada Sabtu, 19 November 2022.

Sementara tarikh penamaan calon ditetapkan pada 5 November dengan tempoh berkempen selama 14 hari, selain 15 November sebagai tarikh pengundian awal.

Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan DUN iaitu Perak, Pahang dan Perlis.

Pengumuman itu dibuat Pengerusi SPR, Tan Sri Abdul Ghani Salleh pada sidang media selepas mempengerusikan mesyuarat khas SPR berhubung pilihan raya berkenaan di sini hari ini.

Beliau berkata, PRU15 membabitkan 222 kerusi Dewan Rakyat seluruh negara dan 42 kerusi DUN Pahang, 15 kerusi DUN Perlis serta 59 kerusi DUN Perak.

“Bagi menjalan proses PRU15 dan PRK DUN N.66 Sabah, SPR telah melantik 222 orang Pegawai Pengurus Pilihan Raya dibantu oleh 1,264 orang Penolah Pegawai Pengurus.

“Manakala bagi tujuan memantau aktiviti kempen pilihan raya sepanjang tempoh rasmi berkempen, SPR akan menubuhkan 625 Pasukan Penguatkuasa Kempen Pilihan Raya (PP-KPR) yang turut dianggotai oleh wakil-wakil daripada Polis Diraja Malaysia (PDRM), Pihak Berkuasa Tempatan (PBT) dan wakil-wakil calon yang bertanding,” katanya.

Abdul Ghani berkata, seramai 363,515 orang petugas akan dilantik bagi mengendalikan proses PRU15 dan PRK DUN Bugaya.

Manakala, sebanyak 8,958 buah pusat mengundi biasa yang mengandungi 38,348 tempat mengundi/saluran dan 578 pusat mengundi awal bagi pengundian yang mengandungi 970 tempat mengundi/saluran awal akan digunakan.

“Bagi tujuan membantu aktiviti kempen pilihan raya sepanjang tempoh rasmi berkempen, SPR telah menubuhkan 625 pasukan petugas kempen pilihan raya yang turut dianggotai oleh wakil-wakil daripada polis, PBT, dan wakil-wakil calon yang bertanding.

“Keseluruhan jumlah pusat mengundi adalah sebanyak 9,536 buah dengan 39,318 tempat mengundi dan saluran,” katanya.

Penetapan tarikh-tarikh penting PRU15 dibuat selepas Perdana Menteri, Datuk Seri Ismail Sabri Yaakob mengumumkan pembubaran Parlimen ke-14 pada 10 Oktober lalu.


NGO harap siasatan kes durian haram di Raub segera lengkap

RAUB, 1 Zulhijjah 1442H, Ahad – Gabungan Pertubuhan Melayu Islam Raub berharap, siasatan dijalankan Suruhanjaya Pencegahan Rasuah Malaysia (SPRM) berhubung isu pencerobohan tanah kerajaan negeri Pahang yang dijadikan ladang durian secara haram di Raub segera disiapkan.

Ini kerana siasatan berkenaan dapat menjawab dakwaan atau kemusykilan banyak pihak yang mengaitkan isu itu dengan rasuah.

Wakil gabungan, Fadzli Mohamad Kamal berkata, masyarakat di Raub juga ingin mengetahui situasi sebenar dan tidak mahu lagi dibelenggu dengan persoalan terbabit.

Beliau turut mendesak mana-mana pihak yang memiliki bukti terdapat unsur rasuah pada isu itu supaya tampil kepada SPRM.

“Jangan cakap kosong, bagi kerjasama kerana SPRM telah berikan ruang dan minta tampil kepada pihak mereka,” katanya seperti dilapor Sinar Harian, hari ini.

Sambil menyambut baik usaha SPRM, Fadzli berkata, gabungan itu juga akan terus memberikan sokongan padu terhadap kepimpinan serta ketegasan Menteri Besar, Datuk Seri Wan Rosdy Wan Ismail dalam menangani isu terbabit

Terdahulu, Ketua Pesuruhjaya SPRM, Datuk Seri Azam Baki berkata, setakat ini siasatan yang mengambil masa untuk diselesaikan itu sudah 80 peratus siap.

Katanya, dalam siasatan yang dijalankan, SPRM sudah memanggil peneroka dan pihak berkuasa berkaitan untuk diambil keterangan masing-masing.


Rais Yatim gesa Dewan Negara bincang segera isu UEC

PUTRAJAYA, 10 Jamadilawal 1444H, Isnin – Jawatankuasa Khas Sosiobudaya, Komunikasi dan Pendidikan Dewan Negara disaran segera mengadakan mesyuarat bagi meneliti isu Sijil Peperiksaan Bersama (UEC) yang dibangkitkan oleh Persekutuan Persatuan-Persatuan Lembaga Pengurus Sekolah Cina Malaysia (Dong Zong) baru-baru ini.

Yang Dipertua Dewan Negara, Tan Sri Dr Rais Yatim berkata, jawatankuasa yang dipengerusikan oleh Senator Aknan Ehtook itu perlu meneliti secara mendalam dan membuat perbandingan percanggahan antara cadangan yang dikemukakan persatuan itu dengan Akta Pendidikan 1996 (Akta 550), yang dahulu dikenali sebagai Akta Pelajaran 1961.

“Isu ini amat perlu diperhalusi secepat mungkin memandangkan banyak kekeliruan berlaku kerana sekiranya isu ini terus dibangkitkan adalah dibimbangi akan membawa kesan negatif kepada gerak kerja nasional pendidikan.

“Selain itu, kemungkinan ia akan menimbulkan kekeliruan dalam kalangan rakyat yang ingin agar isu ini segera dituntaskan,” katanya dalam kenyataan hari ini.

Sabtu lepas, Dong Zong dilaporkan mahu bertemu Menteri Pendidikan baharu bagi memberi cadangan supaya mengiktiraf UEC namun tindakan tersebut telah membangkitkan kemarahan beberapa pihak.

Berikutan itu, Dong Zong dalam kenyataan selepas itu memaklumkan pihaknya sudi berdialog serta berbincang dengan pelbagai lapisan masyarakat untuk meningkatkan pemahaman mengenai UEC selain meningkatkan muafakat supaya isu pendidikan dapat didalami secara rasional dan pragmatik.-  Bernama


Bolehkah makan durian selepas ambil vaksin COVID-19?

SAYA terima beberapa soalan bolehkah makan durian selepas ambil vaksin? Durian sebagai raja buah sudah sinonim di negara kita dan vaksin bukanlah perkara baru juga.

Ya kenapa timbul isu ini?

1) Durian ada dikaitkan dengan badan menjadi panas. Adakah orang makan durian mendapat ‘demam’? Sekiranya ‘ya’ berapa juta penduduk di Malaysia yang sering makan durian dikaitkan dengan demam?

2) Pemanasan badan dikaitkan dengan durian disebabkan oleh bahan kimia semulaj adi dari kumpulan ester dan sulfur seperti thioester, thioacetal, thiolanes dan juga alkohol. Bahan-bahan kimia bersulfur dan ester ini senang meruap. Inilah sebabnya kita mudah rasa sendawa dan bau durian yang agak kuat dihasilkan.

3) Bahan kimia dalam durian menyebabkan ‘panas’ ini sangat bergantung kepada sistem penghadaman individu, apabila dimakan dalam kuantiti yang agak banyak. Bahan kimia bersulfur meruap dalam durian ini mungkin boleh mengaktifkan protein (TRPA1) pada sistem penghadaman tertentu yang bertanggungjawab menyebabkan sensasi ‘panas’ (burning sensation). Mekanisma ini membuatkan kita berasa panas.

Jadi apa kaitan dengan larangan kepada penerima vaksin?

1) Tiada larangan khusus kepada mereka yang menerima vaksin tidak boleh memakan durian. Tetapi sebahagian penerima vaksin terutama dalam tempoh 12-48 jam terdedah kepada kesan sampingan vaksin iaitu demam (systemic side effect).

2) Jika memakan durian, ada kemungkinan besar menyebabkan badan menjadi ‘panas’ (Durian tidak menyebabkan systemic fever), dan pada waktu yang sama baru mengambil vaksin, akan berlaku ‘co-founding’ sama ada berlaku demam akibat vaksin atau ‘panas’ akibat durian. Dan kedua-dua ‘local effect’ dan ‘systemic effect’ terjadi pada waktu yang sama menyebabkan badan lebih mudah menjadi panas.

Pandangan Peribadi:

1) Elakkan sementara waktu mengambil durian sekiranya baru menerima vaksin dalam tempoh 12-48 jam. Perlu ditekankan tidak semua penerima vaksin COVID-19 akan mengalami demam.

2) Mengambil durian pada kadar yang sedikit dan sederhana lebih baik untuk kesihatan semua pihak.

Prof Dr Azizi Ayob
Presiden Ikatan Pengamal Perubatan & Kesihatan Muslim Malaysia (I-Medik)
27 Jun 2021


Meski ada ‘saksi’, PN jangka kerajaan tak dapat buktikan dakwaan dana judi

BANGI, 11 Zulkaedah 1444H, Rabu – Ketua Pemuda Perikatan Nasional (PN), Ahmad Fadhli Shaari menjangkakan kerajaan tidak dapat membuktikan dakwaan gabungan itu menerima dana daripada syarikat perjudian, meskipun ada ‘saksi’ baharu tampil untuk menyerahkan bukti.

Menurutnya, beliau menjangkakan keadaan itu apabila ‘saksi’ hanya hadir selepas enam bulan dakwaan Perdana Menteri, Datuk Seri Anwar Ibrahim bahawa PN menerima dana daripada syarikat judi untuk berkempen pada Pilihan Raya Umum Ke-15 (PRU15).

Ahmad Fadhli berkata, ‘saksi’ terbabit bagaimanapun hadir setelah tular jawapan Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman terhadap soalan beliau sebelum ini.

“Saya dapati ramai penyokong kerajaan jadikan ia sebagai satu modal baru, kononnya ‘nah bukti sudah tiba…’

“Oklah, kita terima dan kita minta SPRM siasat. Sesi akan datang saya akan ajukan soalan, ‘Berdasarkan maklumat yang baru diterima SPRM pada hujung bulan Mei yang lalu, setakat manakah siasatan berhubung dakwaan Perikatan Nasional menerima dana judi di dalam kempen PRU15?’,” katanya dalam kenyataan pada Rabu.

Beliau yang juga Ahli Parlimen Pasir Mas menjangkakan bahawa jawapan diberikan menteri pastinya berulang, kononnya maklumat diterima Suruhanjaya Pencegahan Rasuah Malaysia (SPRM) tidak mencukupi untuk membolehkan kertas siasatan dibuka.

“Sekali lagi nanti, jawapan itu membuktikan (sekali lagi) bahawa dakwaan dana judi itu ialah fitnah setelah PM tertekan, datang pula barangkali ‘saksi baru’ yang lain serahkan bukti baru.

“Penyokong kerajaan PM sekali lagi akan berpesta dengan adanya modal baru. Kemudian saya pun akan tanya lagi, menteri pun akan jawab lagi… begitulah berulang kali sehingga Abang Jamil…,” katanya.

Terdahulu, SPRM mengesahkan menerima dokumen daripada seorang ahli perniagaan yang mengandungi bukti perkaitan antara PN dengan syarikat perjudian.

Individu bernama Rashdan Yusof itu dilaporkan hadir ke Ibu Pejabat SPRM Putrajaya untuk menyerahkan dokumen itu dan disoal siasat kira-kira tiga jam.


PM ajak semua pihak doakan mangsa tanah runtuh di Ampang dapat diselamatkan

KUALA LUMPUR, 7 Syaaban 1443H, Khamis – Perdana Menteri, Datuk Seri Ismail Sabri Yaakob mengajak seluruh rakyat Malaysia agar sama-sama mendoakan mangsa-mangsa yang masih dicari dalam kejadian tanah runtuh di Taman Bukit Permai 2, Ampang dapat diselamatkan.

Dalam kenyataan ringkas di laman Facebook, Ismail Sabri berkata, beliau mendapat berita sedih mengenai kejadian tanah runtuh itu yang mengakibatkan empat mangsa dipercayai tertimbus, membabitkan 15 rumah dan 10 kenderaan.

“Pasukan Bomba dan Penyelamat terus melakukan kerja-kerja menyelamat secara pantas dan dalam usaha mencari mangsa,” katanya.

Tinjauan Bernama di lokasi ketika ini mendapati pasukan penyelamat yang terdiri daripada bomba, Angkatan Pertahanan Awam dan Jabatan Sukarelawan Rakyat sedang sibuk menjalankan kerja-kerja mencari dan menyelamat mangsa yang dilaporkan masih belum ditemukan. – Bernama


Majlis Tertinggi PN setuju bantu GPS menang PRN Sarawak

KUALA LUMPUR, 22 Syaaban 1442H, Ahad – Majlis Tertinggi Perikatan Nasional (PN) sebulat suara bersetuju menggerakkan jentera serta akar umbi parti di setiap peringkat, bagi membantu Gabungan Parti Sarawak (GPS) memenangi Pilihan Raya Dewan Undangan Negeri (DUN) Sarawak, akan datang.

Setiausaha Agung PN, Datuk Seri Hamzah Zainuddin dalam kenyataan hari ini berkata, perkara itu diputuskan dalam Mesyuarat Majlis Tertinggi PN yang dipengerusikan Presiden Bersatu, merangkap Pengerusi PN Tan Sri Muhyiddin Yassin, semalam.

“Dalam mesyuarat tersebut, Majlis Tertinggi menzahirkan setinggi penghargaan dan ucapan terima kasih kepada Pengerusi GPS, Datuk Patinggi Abang Abdul Rahman Zohari Tun Abang Openg, atas sambutan luar biasa terhadap delegasi Perdana Menteri ketika lawatan rasmi ke Sarawak pada 1 hingga 2 April.

“Keakraban yang ditunjukkan oleh kedua-dua pemimpin tertinggi parti sepanjang lawatan rasmi tersebut, membuktikan persefahaman politik antara dua parti berada pada tahap yang amat baik, dan kedua-dua pemimpin tertinggi parti itu juga komited untuk memantapkan lagi kerjasama politik antara PN dan GPS di masa hadapan,” katanya.

Mesyuarat itu turut dihadiri ketua parti komponen PN iaitu Presiden PAS, Datuk Seri Abdul Hadi Awang; Datuk Seri Dr Jeffrey G Kitingan (Presiden STAR); Senator Datuk Seri Yong Teck Lee (Presiden SAPP) dan Datuk Dr Dominic Lau (Presiden GERAKAN) serta ahli-ahli Majlis Tertinggi yang lain.

Selain itu, Hamzah berkata, Majlis Tertinggi PN mengambil maklum serta menyambut baik penubuhan Jawatankuasa Permesyuaratan Bersatu-PAS di peringkat pusat, bagi menghadapi Pilihan Raya Umum ke-15 seperti yang diumumkan bersama oleh Bersatu dan PAS pada 31 Mac lalu.

Katanya, PN percaya jawatankuasa itu mampu merangka strategi kukuh bagi meraih sokongan dalam kalangan bumiputera, di samping memelihara kepentingan dan hak bukan Bumiputera seperti yang dijamin oleh Perlembagaan Persekutuan. – Bernama


HRW desak Israel beri vaksin COVID-19 kepada Palestin

GAZA, 5 Jamadilakhir 1442H, Isnin – Pemerhati Hak Asasi Manusia (HRW) mendesak pihak berkuasa Israel memberikan vaksin coronavirus kepada lebih dari 4.5 juta penduduk Palestin di Tebing Barat dan Semenanjung Gaza yang dijajah.

Dalam satu kenyataan, kumpulan hak asasi yang berpusat di New York itu berkata, Israel telah mengabaikan nasib rakyat Palestin yang hidup di bawah pemerintahan ketenteraannya.

“Walaupun Israel telah memberi vaksin lebih dari 20 peratus warganya, termasuk peneroka Yahudi di Tebing Barat, ia tidak komited untuk memvaksin penduduk Palestin yang tinggal di wilayah yang dijajah di bawah pemerintahan ketenteraannya,” kata HRW.

Pada 7 Januari lalu, Perdana Menteri Israel, Benjamin Netanyahu mengumumkan kempen vaksinasi COVID-19 segera bagi memastikan kempen itu selesai pada akhir Mac.

Pertubuhan hak asasi meminta Tel Aviv memenuhi kewajibannya ‘di bawah Konvensyen Geneva Keempat untuk memastikan bekalan perubatan’ yang dikatakan ‘meningkat selepas lebih dari 50 tahun penjajahan tanpa pengakhiran.’

“Tanggungjawab ini, bersama dengan kewajibannya di bawah undang-undang hak asasi manusia antarabangsa, termasuk menyediakan vaksin secara tidak diskriminatif kepada rakyat Palestin yang hidup di bawah pengawalannya, menggunakan sebagai penanda aras apa yang diberikannya untuk warga sendiri.

“Fakta bahawa warga Israel, termasuk peneroka di Tebing Barat, menerima vaksin dengan kadar paling pantas di dunia menunjukkan bahwa Israel memiliki kemampuan untuk memberikan vaksin.

“Setidaknya-setidaknya kepada beberapa warga Palestin di wilayah yang dijajah, tetapi memilih untuk membiarkan mereka tidak dilindungi,” kata HRW.

Menurut Kementerian Kesihatan Palestin, jumlah kes coronavirus telah melebihi 170,000, termasuk 1861 kematian, sejak Mac tahun lalu.

Pada Isnin lepas, Perdana Menteri Palestin, Mohammad Shtayyeh mengumumkan bahawa kerajaan telah mengambil ‘semua langkah kewangan dan pentadbiran untuk mendapatkan kumpulan pertama vaksin itu, tanpa memberikan perincian lanjut tarikh kehadirannya. – Agensi


PRN: PH Negeri Sembilan sedia kerjasama BN

BANGI, 16 Jamadilakhir 1444H, Isnin – Pakatan Harapan (PH) Negeri Sembilan bersedia menjalinkan kerjasama dengan Barisan Nasional (BN) bagi menghadapi Pilihan Raya Negeri (PRN), tahun ini.

Pengerusinya, Datuk Seri Aminuddin Harun berkata, secara dasarnya PH Negeri Sembilan tiada masalah untuk bekerjasama dengan BN.

“Kebanyakan daripada kami memilih untuk bersetuju dengan apa yang telah diputuskan pucuk pimpinan parti.

“Di peringkat akar umbi saya rasa ada yang menerima dari sudut negatif dan positif.

“Tapi bagi saya penyokong parti pastinya akan ikut apa yang telah diputuskan oleh pucuk pimpinan parti,” katanya seperti dilapor media tempatan, hari ini.

Bagaimanapun beliau menegaskan di peringkat negeri pula, pihaknya tiada kuasa untuk menentukan hala tuju politik dan perkara itu hanya dapat diputuskan melalui Majlis Presiden PH, hujung bulan ini.

“Di peringkat PH, kata putus akan dibuat oleh Majlis Presiden PH dan keputusan itu akan dilaksanakan bukan sahaja pada PRN Negeri Sembilan nanti, ianya termasuk Selangor dan Pulau Pinang.

“Kita telah minta supaya pucuk pimpinan parti, Majlis Presiden PH untuk berbincang dan kita tunggu hingga hujung bulan ini,” katanya.

Setakat ini belum ada pertemuan dengan Pengerusi BN Negeri Sembilan, Datuk Seri Mohamad Hasan bagi membincangkan hal tersebut.

“Saya belum lagi jumpa dengan Tok Mat (Mohamad) secara rasmi, tapi jumpa di Parlimen dan majlis lain itu adalah,” katanya.


Mufti gesa dapatkan maklumat jelas sebelum bantah Modul 40 Hadis Imam Nawawi

GEORGE TOWN, 11 Safar 1445H, Isnin – Pihak yang menentang cadangan Kementerian Pendidikan (KPM) melaksanakan Modul Penghayatan Hadis 40 Imam Al-Nawawi di sekolah perlu mendapatkan maklumat jelas terlebih dahulu mengenai kandungan hadis dalam koleksi tersebut.

Mufti Pulau Pinang, Datuk Seri Dr Wan Salim Wan Mohd Noor berkata, tujuan kementerian memperkenalkan modul itu adalah untuk memupuk semangat ihsan dan kasih sayang antara manusia tanpa mengira latar belakang, agama dan budaya.

”Pihak yang membantah cadangan perlu memberi perhatian kepada penjelasan kementerian dan beberapa pertubuhan bukan kerajaan (NGO) berasaskan Islam berhubung modul itu.

”Ini kerana modul itu hanya disasarkan kepada guru dan pelajar beragama Islam di sekolah menengah agama (SMKA) dan sekolah agama bantuan kerajaan (SABK),” katanya seperti dilapor media tempatan hari ini.

Terdahulu, KPM dalam satu kenyataan, berkata, program perintis itu akan dilaksanakan di 61 SMKA dan 228 SABK di seluruh negara.

Ia dilancarkan pada 19 Ogos dan diperkenalkan untuk memupuk kefahaman dan penghayatan hadis bermula di peringkat sekolah.

Walaupun telah dijelaskan bahawa pelaksanaan modul itu hanya untuk guru dan pelajar beragama Islam, ia masih menjadi polemik khususnya di kalangan bukan Islam sehingga menimbulkan pelbagai spekulasi.

Mengulas lanjut, Wan Salim berkata, tujuan memperkenalkan modul itu adalah untuk memupuk pemahaman yang betul mengenai Islam sebagai agama rahmat.

Ia juga menggalakkan sikap toleransi dan saling menghormati antara satu sama lain walaupun berbeza kepercayaan agama dan budaya, katanya.

“Rakyat Malaysia bukan Islam seharusnya memahami bahawa pandangan melampau dan bermusuhan terhadap orang bukan Islam adalah hasil daripada pemahaman yang salah terhadap ajaran Islam itu sendiri.

“Kumpulan, seperti Daesh, yang memperjuangkan penubuhan Negara Islam di Iraq dan membunuh sewenang-wenangnya sesiapa yang tidak bersetuju dengan mereka, timbul kerana pemahaman mereka yang salah tentang ajaran Islam yang sebenar,” katanya.

Justeru, dengan memperkenalkan modul ini, Wan Salim berharap ia dapat memupuk generasi Islam, yang lebih terbuka terhadap kepelbagaian kaum, agama dan budaya, dalam kalangan rakyat Malaysia.

Beliau juga berkata, tindakan membantah cadangan kementerian tanpa pemeriksaan lanjut adalah tidak wajar sama sekali.

“Apatah lagi jika protes ini bermotifkan niat untuk meraih kepentingan politik murahan dengan meminggirkan kepentingan negara dan rakyat,” tegasnya.


KPT teliti pinda Seksyen 15 AUKU benar mahasiswa berpolitik

KUALA LUMPUR, 20 Syaaban 1444H, Isnin – Kementerian Pendidikan Tinggi (KPT) sedang melakukan pindaan terhadap Seksyen 15 Akta Universiti dan Kolej Universiti (AUKU) 1971 bagi memperkasakan gerakan mahasiswa di negara ini.

Timbalan Menteri Pendidikan Tinggi, Datuk Mohammad Yusof Apdal berkata, pindaan itu antara lain  memberi kebebasan kepada mahasiswa untuk berpolitik termasuk menjadi ahli serta calon kepada mana-mana parti politik.

“Di samping itu juga, mereka (mahasiswa) diberikan tanggungjawab penuh berhubung kait gerakan mahasiswa di IPTA (Institusi Pengajian Tinggi Awam) dan IPTS (Institusi Pengajian Tinggi Swasta) selain urusan kewangan,” katanya.

Beliau berkata demikian menjawab soalan tambahan Chow Yu Hui (PH-Raub) berkenaan autonomi kepada mahasiswa pada sesi soal jawab di Dewan Rakyat hari ini.

Pada masa yang sama, Mohammad Yusof berkata, KPT kini sedang membentuk satu jawatankuasa khas yang akan bertanggungjawab membuat semakan dan kajian secara mendalam ke atas dasar-dasar pendidikan tinggi nasional.

Beliau berkata, matlamat dan mandat utama jawatankuasa itu adalah untuk melihat kekurangan, kelemahan dan kekuatan dasar sedia ada dan seterusnya memberikan saranan serta pandangan mereka.

“Dasar-dasar yang dilihat sudah tidak relevan, akan dihentikan. Dasar-dasar yang dilihat lemah akan ditambah baik dan diperkemas. Pada masa yang sama, dasar-dasar baharu yang dilihat relevan dan perlu berdasarkan cabaran dan perkembangan semasa, akan dicadangkan.

“Semua ini bertujuan memastikan pada peringkat dasar dan polisi, kita mempunyai hala tuju dan pendirian yang jelas, kemas dan terbaik,” katanya.

Menurut Mohammad Yusof, keahlian jawatankuasa pula akan melibatkan tokoh dalam pendidikan tinggi dan tokoh terkemuka industri yang boleh menyumbang idea serta buah fikiran yang bernas secara holistik bagi meningkatkan kualiti dan prestasi penyampaian pendidikan tinggi.

Katanya, jawatankuasa berkenaan akan diperuntukkan masa tiga bulan untuk mengemukakan dapatan dan saranan penambahbaikan yang bakal menjadi asas pembangunan pelan induk pendidikan tinggi negara.

Beliau berkata demikian sebagai menjawab soalan asal Datuk Seri Saifuddin Abdullah (PN-Indera Mahkota) yang bertanyakan tentang langkah-langkah yang dilaksanakan kerajaan untuk merealisasikan reformasi pendidikan dalam kalangan institut pengajian tinggi di negara ini. – Bernama


Syed Saddiq bidas dakwaan tarik sokongan kerana mahu tuntut jawatan

BANGI, 26 Safar 1445H, Selasa – Presiden Muda, Syed Saddiq Abdul Rahman sekali lagi menjelaskan tindakan menarik sokongan daripada kerajaan adalah kerana tidak mahu Malaysia menormalisasikan rasuah.

Malah, beliau menafikan sekeras-kerasnya tindakan menarik sokongan itu kerana mahu jawatan dan keselesaan.

“Kalau saya mahu jawatan dan keselesaan lebih baik saya membisukan mulut.

“Jadi pak turut…itu bukan Syed Saddiq, lihat sahaja bagaimana jawatan syarikat berkaitan kerajaan negeri (GLC) diagihkan hari ini sebagai habuan politik.

“Saya lawan kerana saya tidak mahu Malaysia menormalisasikan rasuah, jika saya pentingkan diri, lebih baik saya diam sejak 2015,” katanya dalam kenyataan.

Beliau berkata demikian sebagai mengulas dakwaan Ahli Majlis Tertinggi UMNO, Datuk Dr Mohd Puad Zakashi mendakwa tindakan Syed Saddiq meninggalkan blok kerajaan adalah ‘helah’ untuk menuntut jawatan dalam pentadbiran Datuk Seri Anwar Ibrahim.

Mengulas lanjut, Ahli Parlimen Muar itu berkata, dirinya pernah kehilangan pendapatan sebagai pensyarah sambilan, pegawai penyelidik, pelatih debat dan lain-lain kerana lantang bersuara.

Bahkan, katanya, pada tahun 2020 apabila berlaku ‘Langkah Sheraton’, beliau ditawarkan jawatan menteri dan selepas itu jawatan GLC, namun kedua-duanya ditolak atas faktor prinsip.

“Saya konsisten dulu, kini dan pada masa hadapan. Saya berpolitik untuk bangunkan Malaysia. Bela rakyat. Cari solusi. Bukan seperti segelintir yang sanggup menipu rakyat terang terang.

“Tangan kiri lawan rasuah, tangan kanan bebaskan perasuah,” katanya.

Ahad lalu, Muda secara rasmi menarik diri sebagai penyokong Kerajaan Perpaduan berkuat kuasa serta merta dan memilih menjadi pembangkang kuasa ketiga dalam Dewan Rakyat.

Minggu lalu, Syed Saddiq menegaskan pihaknya tidak akan teragak-agak menilai semula kedudukannya sebagai penyokong Kerajaan Perpaduan sekiranya tiga tuntutan terhadap perkembangan kes membabitkan Presiden UMNO tidak diambil tindakan susulan oleh kerajaan.


75 maut akibat banjir di Sudan

KHARTOUM, 19 Muharram 1444H, Rabu – Sekurang-kurangnya 75 orang maut manakala 30 yang lain cedera akibat banjir susulan hujan lebat di Sudan.

Menurut Majlis Pertahanan Awam Kebangsaan negara itu, hujan lebat menyebabkan 12,551 rumah runtuh sementara 20,275 rumah mengalami kerosakan.

Pada Ahad, Pertubuhan Bangsa-Bangsa Bersatu (PBB) berkata, hampir 136,000 rakyat Sudan terjejas akibat banjir dan hujan lebat di negara itu sejak Jun lalu.

Hujan lebat kebiasaannya bermula di Sudan antara Mei dan Oktober dan negara itu menghadapi banjir teruk setiap tahun. – Agensi


Peluang PN cerah, makin nampak kebangkitan rakyat tolak PH-BN

Oleh Zuhayati Yazid

BANGI,1 Muharram 1445H, Rabu – Tidak mustahil Pilihan Raya Negeri (PRN) bulan depan lebih berpihak kepada Perikatan Nasional (PN), memandangkan gelombang kebangkitan dan kesedaran yang tinggi dalam kalangan rakyat, khususnya orang Melayu ketika ini.

Realitinya, rakyat tersangat muak dengan permainan politik Pakatan Harapan (PH) dan Barisan Nasional (BN) yang hanya sekadar bermain kata tetapi tidak menunaikan apa yang dijanji.

Melihat kepada situasi sekarang, Presiden BERJASA, Ustaz Zamani Ibrahim berkata, peranan yang ditonjolkan Perdana Menteri, Datuk Seri Anwar Ibrahim hanya merugikan gabungan PH-BN.

Meskipun membentuk gabungan besar, namun ia tidak menjaminkan kemenangan bergaya kepada kedua-dua parti.

“Apa sahaja yang dilontarkan, diperkatakan Anwar kini sudah tidak diterima rakyat dan ini sekali gus menggambarkan kelemahan dirinya.

“Sebelum ini, beliau bercakap mengenai rasuah dan usaha memeranginya, namun apabila berkuasa dia telah buktikan kelemahannya dirinya sendiri apabila mengangkat individu yang sarat dengan tuduhan rasuah di mahkamah.

Justeru, Ustaz Zamani melihat kelemahan yang ada kepada PH-BN adalah peluang besar kepada PN untuk menarik lebih ramai pengundi.

“PN perlu menggunakan peluang ini untuk menerangkan agenda yang ingin dicapai dan hak rakyat yang akan diperjuangkan,” katanya.

Bagaimanapun, Ustaz Zamani menasihati PN supaya tidak menggunakan peluang berkenaan untuk memaki, merendahkan musuh parti-parti lain.

Katanya, budaya berkenaan di benci pengundi dan PN perlu memberikan keyakinan kepada rakyat yang muak dengan politik dan tidak mahu keluar mengundi.

“Ini penting supaya mereka yang tidak mahu mengundi bertukar niat untuk keluar mengundi beramai-ramai,” katanya.

Terdahulu, Suruhanjaya Pilihan Raya (SPR) mengumumkan PRN di keenam-enam negeri dijalankan secara serentak dengan 12 Ogos ditetapkan sebagai tarikh pengundian, manakala tarikh penamaan calon pada 29 Julai dan pengundian awal pada 8 Ogos.